text:
Summar 2019
SERTILBOÐ: 15 dagar / 14 nætur, úr 12.395,-
* fyri hvønn vaksnan íroknað flogferð og gisting í suite við All incl, tá 2 vaksin og 2 børn ferðast saman 26. juni - 10. juli.
>> Úr einans 550 kr um mðr. fyri hvønn við 62°N Snarlán <<
Kom við 62°N til Mallorca á sumri 2019, og gist á vælumtókta Mar Hotel Playa Mar & Spa.
Beinleiðis ferðaseðil til Mallorca, við Atlantic Airways, er íroknaður kostnaðinum.
Mar Hotels Playa Mar & Spa ****
Playa Mar & Spa Aparthotel er eitt sera barnavinarligt ALL INCLUSIVE íbúðarhotel, sum liggur einans 50 metrar frá strondini Puerto de Pollensa. Rúmligu og snøggu íbúðirnar rúma familjum upp til 4 fólk. Hotellið liggur í friðarliga økinum Port Pollensa, sum er sindur norðanfyri Alcudia. Her eru m.a. frálíkir svimjihylar við rutsjubana, spa møguleikar, matstovur og barr. Gistingarhúsið skipar eisini fyri undirhald til bæði vaksin og smá.
| Sí meira um hotellið her
Flogferð
Vágar - Mallorca: Fráferð mikudagar kl. 07.00 - lenda kl. 11.40 (lokalar tíðir)
Mallorca - Vágar: Fráferð mikudagar kl. 12.40 - lenda kl. 15.30 (lokalar tíðir)
Flogtíðin er mett til 3 tímar og 40 minuttir
Legg til merkis
- Tilboðið er treytað av, at ferðast verður ásettu tíðirnar
- Avmarkað nøgd
- Ferðavinnutollur er ikki íroknaður. Hetta verður goldið á hotellinum. Uml. 2-4 EUR fyri hvønn pr. dag.
Bílegging
- Tilmelding á booking@62n.fo ella á telefon 34 00 00
- Send fyrispurning umvegis heimasíðuna á teiginum til høgru
- Støkk inn á gólvið hjá 62°N, vit hjálpa fegin


c: text/html

text:
Seinasta árið hevur Oljuvinnufelagið arbeitt miðvíst við átaki at marknaðarføra Føroyar sum maritiman tænastudepil. Greitt verður frá hesum arbeiði, og luttakarar hava eisini høvi at seta spurningar.
Fari er undir fyrireikingarnar til føroyska landabásin á Offshore Northern Seas 2016 (ONS 2016), sum verður í Stavanger í døgunum 29. august til 1. september. Á tiltakinum verður greitt nærri frá føroysku luttøkuni.
Skrá:
- Kunning og orðaskifti um átakið at marknaðarføra Føroyar sum maritiman tænastudepil
- Mouritz Mohr, stjóri í Mest, og Hendrik Egholm, stjóri í Magn, koma at greiða frá, hvussu teir uppliva støðuna í vinnuni júst nú
- Føroyskur landabásur á ONS 2016
Tiltakið er alment, og øll áhugaði kunnu møta til heimleiðistiltakið, sum verður í Vinnuhúsinum í dag kl. 15.00 á Óðinshædd 7, 100 Tórshavn.
Meira fæst at vita um tiltakið og luttøkuna á ONS 2016 við at venda sær til Jórun Gardar, jorun@industry.fo, ella á telefon 739913.

robotstxt: allowed

filter: keep


text:
Sum áður fráboðað, verður landsdansistevnan hildin á Eiði 11. mai og bjóða vit tí til stevnuna – tilmelding fer fram umvegis dansifeløgini kring landið, ið siga fyrireikarunum frá, hvussu nógv tey verða. Dansifeløgini flyta luttøkugjaldið, kr. 300,- fyri hvønn, á kontu 9181-526.576.4 í seinasta lagi 15. apríl 2019.
Skrá
Kl. 16:30: Vit møtast á Vaglinum, har stevnan verður sett. Aftaná kvøða vit eina ella tvær stuttar vísur. Tá tað er liðugt, verður gingið niðan í skúlan. Um veðrið ikki er til vildar, møtast vit í skúlanum
Kl. 18:00: Borðhaldið byrjar í ítróttarhøllini (sum er partur av skúlanum). Eftir borðhaldið verður farið í Mentanarhøllina, har dansað verður (er eisini partur av skúlanum). Kvæðaskráin er niðanfyri.
Kl. 02.00: Morgunmatur verður í ítróttahøllini.
Vinarliga,
Rasmus Joensen, fm., Dansifelagið á Látrinum,
og
Heini Holm, fm., Norðurstreymoyar Dansifelag
Kvæðaskrá
Kvøðið verður í hesi raðfylgju:
- Dansifelagið á Látrinum: Dvørgamoy I (60), Hjalmar Kollslíð skipar
- Norðstreymoyar Dansifelag: Jeg ser så mangt et orlogskib (31), Hans Dávid Vík skipar
- Ung í Dansi: Brókatáttur (49)
- Dansifelag Kaggans: Bøhmerlands dronningen (23), Katrin Johansen skipar
- Sumbiar Dansifelag: Geyti Áslakson, seinni partur (40), Sólfinn Kjærbo skipar
- Tvøroyrar Dansifelag: Guttormsvísa (25), Kristian Olsen skipar
- Vága Dansifelag: Eg havi verið fermur og ungur (11), Jónvør Petersen skipar
- Stígur Fast og Leikum Fagurt: Vilmundskvæði (80), Tormóð Nielsen skipar
- Fótatraðk: Fípan Fagra (53), Birita Jóhansdóttir skipar
- Klaksvíkar Dansifelag: Ebbe Skammelsøn (64), Leivur Jacobsen skipar
- Eysturoyar Dansifelag: Norska Løva (22), Kathrina Hansen skipar
- Jómsvíkingar: Jómsvíkingar (35), Arnfinn Bjarkhamar skipar
- Tøkum Lætt: Kong Sverke (40), Jóna Jimenez skipar
Talið á ørindum er 533 tilsamans. Hettar tekur millum 3½ og 4 tímar at kvøða.


text:
Eins og í ummælunum fyri tær einstaku venjingarmiðstøðirnar, so fari eg at deila metingina upp í ymiskar bólkar. Til tykkum, sum ikki tíma at lesa øll ummælini, so er ein styttri samanbering her.
Upplatingartíðir:
Allar venjingarmiðstøðirnar eru nokkso líkar, hyggja vit at upplatingartíðunum vanligar arbeiðsdagar. Tá hava tær vanliga opið frá umleið klokkan 06:00 til einaferð um 20:00-22:00 tíðina. Í vikuskiftinum hava tær styttri opið. Vælveru Fitness og Yndi Fitness hava opið frá klokkan 08:00-09:00 tíðina til 18:00. Harafturímóti hava Burn Fitness og Faroe Fitness eitt sindur seinnri opið, til klokkan 20:00.
Út frá hesum, fari eg at seta Burn Fitness sum vinnaran, tá tað kemur til upplatingartíðir.
Vektir og maskinur:
Hóast venjingarmiðstøðirnar ikki allar hava tær somu maskinurnar, so eru allar tær vanligastu maskinurnar at velja ímillum. Allar venjingarmiðstøðirnar hava eisini frívektir. Rennibond, kondisúkklur og rógvimaskinur hava allar venjingarmiðstøðirnar eisini. Tó eru ikki heilt líka nógvar av hesum tøkar alla staðni. Sum dømi eru heilt fá rennibond í Faroe Fitness.
Eg fari at velja Yndi Fitness sum vinnaran á hesum økinum.
Hølini:
Hølini hjá venjingarmiðstøðunum eru øll ljós, nýmótans og sum heild eru tey øll flott. Tó er munur á hvussu stór og rúmlig hølini eru. Eitt nú eru hølini hjá Burn Fitness serliga lítil í mun til hvussu nógvar maskinur og fólk eru har. Eisini eru hølini hjá Faroe Fitness í minnara lagið. Eisini er munur á, um hølini eru býtt upp, soleiðis at rennibondini eru eitt stað, vektirnar eitt annað o.s.fr. Her haldi eg at serliga Vælvera Fitness gera tað gott. Teirra hølir eru eisini tey rúmligastu.
Tí fari eg at seta Vælveru Fitness sum vinnara, hyggja vit at hølunum.
Kostnaður:
Sum heild kostar tað ímillum 200 og 400 krónur at venja í ein mánað. Øll Støðini hava tilboð til lesandi. Burn Fitness er eitt lítið sindur bíligari enn hinar venjingarmiðstøðirnar. Her ber til at venja fyri einans 199 krónur um mánaðin, um tú velur tær eitt morgun hald, sum inniber at tú sleppur at venja til kl. 14:00, og ikki allan dagin. Hetta er íroknað avsláttur, sum lesandi fáa.
Av tí at tað er bíligasta staðið, so er vinnarin, tá tað kemur til kostnað, Burn Fitness.
Serlig ting:
Allar venjingarmiðstøðirnar hava teirra serliga ting, sum tey gera betur enn hini. Í Burn hava tey eina serliga góða café, gosbað og hitarúm. Í Yndi Fitness er rennibreytin beint við, og tað er ógvuliga deiligt um ein dámar væl at renna áðrenn ella aftaná venjing. Vælveru fitness hevur eini serliga stór høli, og har eru ikki heilt so nógv og venja, so tað er lætt at sleppa framat vektum og tílíkum. Eisini er deiligt um man vil hava frið, tá man venur. Faroe Fitness eru eitt lítið stað og har eru heldur ikki so nógv fólk. Tí kanst tú lættliga koma at kenna nýggj fólk og starvsfólkini, og hetta kann gera tað lættari at t.d. spyrja um hjálp við onkrum.
Av tí at tað er so ymiskt fyri venjingarmiðstøðirnar, so fari eg ikki at velja nakran vinnara í hesum.
Heildarmeting:
Út frá hesum metingum er endaliga úrsliti soleiðis:
Burn gerst nummar eitt. Hetta tí at tey hava sum heild ein fínan kostnað og bestu upplatingartíðirnar. Eisini hava tey góðar maskinur og vektir, og so er tað eisini nokkso lekkurt at tey hava eitt “spa”.
Tó er hetta mín meting, og sjálvandi kann tað vera at tú leitar eftir onkrum øðrum frá einari venjingarmiðstøð. Um tú vilt lesa tey einstaku ummælini, áðrenn tú tekur eina avðgerð, ella bara sum heild, so finnur tú tey her:


text:
Alivinnan hevur í nógv ár verið høgt raðfest tá talan er um umhvørvisvernd.
Allar alistøðir hava umhvørvisgóðkenning, sum m.a. innihalda treytir um umhvørviseftiransing (serliga at gera botnkanningar), innaneftirlit, skráseting av rakstrarupplýsingum og handfaring av burturkasti.
Alivinnan hevur ment seg munandi seinastu árini og er í dag ein vinna, sum í størri mun tekur atlit at umhvørvinum, m.a. við at øll aliøkir liggja brakk millum útseting av fiski. Einans ein árgangur av fiski gongur á hvørjum aliøki og ger hetta, at smittutrýstið ikki er so høgt. Lági sjúkutíttleikin viðførir, at munandi minni verður brúkt av heilivági og kemur tað sjálvandi eisini umhvørvinum tilgóðar. Hinvegin er nýtslan av evnum at basa laksalús øktur nógv seinnu árini. Tó eru nøkur alifeløg, sum eru farin at brúka reinsifisk ímóti laksalús, sí niðanfyri.
Rognkelsi sum reinsifiskur
Nógvar royndir verða gjørdar við at nýta rognkelsi sum lúsaátara. Framleiðslan av rognkelsum í Føroyum er ikki nokk til føroysku alivinnuna, og tí verða rognkelsi innflutt úr Íslandi. Vitanin um at nýta rognkelsi, og hvørja ávirkan tað kann hava á umhvørvið er enn avmarkað. Í løtuni verður kannað um genetiskur munur er á føroyskum og íslendskum rognkelsum.
Rognkelsi verða sett út saman við laksinum. Enn er lítil vitan um, hvussu rognkelsini fara at trívast og vaksa í ringunum. Í treytunum, sum Umhvørvisstovan setir fyri at brúka rognkelsi, er serligur dentur lagdur á, at feløgini skráseta tal og felli, og tryggja, at rognkelsini ikki sleppa úr ringunum. Um nýggj vitan kemur fram um neiliga ávirkan av rognkelsum, kann Umhvørvisstovan herða treytirnar ella nokta fyri, at rognkelsi verða sett út.
Vilt tú vita meira, so ring til Umhvørvisstovuna, tlf. 342400, ella send okkum ein teldupost us@us.fo


text:
Vit Bárður Larsen á Fróðskaparsetrinum hava fingið grein almannakunngjørda í tíðarritinum Ugeskrift for Retsvæsen.
Greinin er stytt útgáva av heiðursriti, sum høvundarnir skrivaðu í sambandi við, at ríkisins hægstirættur fyri fyrstu ferð varð settur í Føroyum á heysti 2012.
- Í greinini gjøgnumganga høvundarnir eina røð av úrskurðum og vísa á, hvussu almennar danskar meginreglur ávirka rættarstøðuna í Føroyum, eisini í sermálum. Høvundarnir vísa m.a. á, at hvussu týðandi er, at dómstólar eru rættarskapandi í landi sum Føroyum, har sokallaði lóggevarin er minni aktivur enn í so mongum øðrum londum.
Vit hyggja nærri at eini røð av úrskurðum, t.d.:
- Útróðrardóminum frá 1959, tá ið útróðrarmenn í Klaksvík fingu viðhald í, at línufiskiskapur eisini varð útróður, og grundarlag tí ikki var fyri í avmarkandi tulking bert at geva smáum bátum ávísan studning. Dómurin vísti, hvussu lógir skulu umsitast eftir tí, sum skilafólk á økinum fáa burturúr eini lóg, ikki tí sum fyrisiting ella tingfólk hugsaðu, men ikki fingu fest á blað í lógteksti ella viðmerkingum.
- Merkjamálinum frá 1986, tá ið Hægstirættur staðfesti, at lógin um danska fasta gerðarrætt ikki var galdandi longur, tí føroyingar høvdu takka nei til nýggju lógina um danska arbeiðsrættin. Høvundarnir taka undir við, at Hægstirættur setti viks eina høpisleysa lóg, hóast hon formliga enn stóð í lógbókini og av summum var hildin galdandi, tí hon ikki var sett úr gildi. Dómurin vísir á praktiskar loysnir uppá ógreiðu, tá ið málsøki fara frá at vera felagsmál til at gerast føroysk sermál.
Høvundarnir eru oftast samdir í úrslitunum, men kritisera grundgevingarnar. Til dømis komu fleiri lærdar greinar í donsk tíðarrit eftir dómin í merkjamálinum, har høvundar misfataðu stuttu grundgevingarnar. Torben Jensen hægstarættardómari skrivaði tá drúgva grein, ið greiddi frá dóminum, millum annað við at læna hugtøk úr øðrum rættarskipanum at greina úrskurðin.
Vit báðir halda, at slík útgreining eigur at verða partur av sjálvum dóminum, eins og kent er í Noregi, ES, Bretlandi, og enntá í europeiska mannarættindadómstólinum, sum eisini hevur síðsta orðið í málum um mannarættindi í Føroyum.
- Vit vísa millum annað á dómin frá Eystara Landsrætti 1991 um samhugaverkfallið til frama fyri læknaskrivarar á sjúkrahúsunum. Hóast málsøkið var yvirtikið, høvdu hvørki partarnir á arbeiðsmarknaðinum ella Løgtingið ásett nakað um samhugaverkføll ella fráboðan av heimilaðum stríðsstigum. Partarnir vóru tí ósamdir bæði um nakað æt so í Føroyum, og um hvørjar treytirnar vóru fyri slíkum. Dómurin staðfesti samhugaverkfall sum part av føroyskari lóg – og var tí alment sigur fyri løntakarasíðuna – men kravdi eisini at boðað verður frá slíkum stríðsstigi í nóg góðari tíð – og var tí í júst hesum málinum sigur fyri arbeiðsgevarasíðuna.
- Fyri danir var dómurin upplagdur, tí teir høvdu havt sama spurning frammi tíðliga í farnu øld, men hetta var fyrsti kendi dómur um spurningin í Føroyum. Av tí at dómurin ikki greiddi frá, hví og hvussu dómararnir ásettu lóg, har sum lóg vísti seg at mangla, gjørdist stór øsing og óvissa í Føroyum. Vit hava tí sæð eina røð av málum í Fasta Gerðarrætti um tættir av somu spurningum, serliga um fráboðanarform og fráboðanarfreist í samband við stríðsstig. Úrskurðurin var samanumtikið rættur, partarnir mugu taka fyrilit fyri trygd og triðjamanni og geva ávís skotbrá undan arbeiðssteðgi, men grundgevingin var ósannførandi og førdi við sær óneyðuga nógvar uppfylgjandi sakir.
- Tann sakin er eisini gott dømi um, at mál ið fáa stóran týdning í Føroyum ikki verða almannakunngjørd, tí vit onki føroyskt dómsavn hava. Fyri mangar spurningar, serliga ‘detaljurnar í tulking’, er líka so týðandi at finna dómalóg sum at finna tinglóg, at kanna venju (praksis) sum at kanna lógtekst og viðmerkingar.
Samanumtikið vísa høvundar á, at dómstólarnir hava sera nógvar spurningar at avgreiða í lítlum løgdømi sum okkara, tí ríkisrættarstøðan, løgfrøðiliga leysir endar, tulkingarrúmd og óvirkni lóggevarans gera, at tørvur er á avklárandi og enntá beinleiðis rættarskapandi úrskurðum.
Greinin er úrslit av tí sera góða samstarvi, sum nú er at menna føroyska løgfrøði, har donsk universitet og danskir stovnar hava viðvirkað at stuðla undir undirvísing og gransking í føroyskari lóg.
Til ber at lesa greinina við at tekna hald á http://www.karnovgroup.dk/
Hjá lesandi á Fróðskaparsetrinum ber til á setursteldum at brúka leinkjuna http://www.thomsonreuters.dk/pls/onl/maflog.ip_login


text:
Dals kirkja
Dals kirkja er kirkja í bygdini Dalur á Sandoy. Kirkjan varð vígd tann 20. oktober 1957.
27. januar 1953 vóru dalbingar komnir saman til fundar í skúlanum í bygdini, eftir áheitan frá Malvinu Clementsen, lærarinnu, fyri at tosa um at fáa kirkju í bygdina. Á fundinum samdust tey um, at fyrst skuldi kirkjugarðurin, sum kirkjan skuldi standa í, gerast. Ein bygginevnd var sett í hesum sambandi. Nevndin kom fram til, at best var at leggja nýggja kirkjugarðin á hin slætta bøin suðuri í Túni. 30. apríl sama ár varð samtykt at lata Ludvig S. Johannesen turrleggja lendið.
Hin 28. desember 1953 varð arbeiðið uppá sjálvan kirkjugarðin boðið út. Tá bert eitt tilboð kom inn, varð avgjørt hin 24. oktober 1954, at lata Óla Groth Johannesen gera arbeiðið við tí treyt, at garðurin skuldi vera gjørdur innan eitt ár.
Ímeðan arbeiðið uppá kirkjugarðin var ígongd, arbeiddi nevndin víðari við kirkjuætlanini. 1. august 1953 varð ein tekning og ein leyslig kostnaðarmeting, sum arkitekturin S.J. Hofgaard á Tvøroyri hevði gjørt, send Føroya Løgtingi. Í fyrstu atløgu fekst eingin fígging frá Løgtinginum, og niðurstøðan hjá nevndini varð eisini tann, at uppskotið helst fór at verða ov kostnaðarmikið.
Í nevndaráliti í løgtingsmáli nr. 31/1954 (vetrarting) Kirkja í Dali, verður millum annað soleiðis sagt: Bygginevndin hevur sent tinginum nýggja umsókn, dagf. 24. august við nýggjari tekning gjørd av harra Sverra Dahl, fornfrøðingi og K. Kristoffersen, verkfrøðingi, og mælir til smærri broytingar. Føroya próstur mælir til at góðkenna tekningina sum høvuðsgrundarlag við smærri broytingum og upplýsir, at ætlanin er at gera kirkjuna úr timbri og tekja hana við skifursteini.
Í apríl 1956 fekk bygginevndin at vita, at løgtingið hevði samtykt broytingaruppskotið frá kirkjunevndini, og at peningur varð játtaður. Men nógv tann størsta partin av fíggingini fingu dalbingar sjálvir til vega.
Tá timburarbeiðið fór ígongd í juni 1956, høvdu dalbingar laðað grundina og trappurnar. Fyri timburarbeiðinum stóð Jakob Oluf Jakobsen, byggimeistari úr Fuglafirði.
Klokkan seks á kvøldi 19. oktober 1957 hoyrdist kirkjuklokkan á fyrsta sinni ringja í Dals bygd, og sunnudagin 20 oktober varð kirkjan vígd av Jákup Joensen prósti.
Kirkjan er góðar 6 m breið og 11,9m long. Á norðursíðuni vestan er forkirkjan, ein útbygningur, sum er 3,8m langur og 3,6m breiður.[1]
Keldur[rætta | rætta wikitekst]
- ↑ www.folkakirkjan.fo


text:
Wednesday, November 21, 2018
500 orð um veðurlagsbroytingar
At veðurlagið á jørðini broytist er einki nýtt. Men seinastu 450.000 árini hevur veðurlagið verið lutfalsliga regluligt og miðalhitin hevur sveiggjað millum at vera 3 stig heitari og 8 stig kaldari enn miðalhitin er nú. Við øðrum orðum, eitt afturvendandi mynstur, har heit tíðarskeið avloysa kaldari.
So kanst tú spyrja: hvussu kunnu vit vita alt hetta?
Jú, hetta ber til at kanna aldargamlan ís og taka royndir av tilfarinum, luftbløðrum og øðrum. Ískanningarnar hava eisini avdúkað, at CO2 innihaldið í luftini og miðalhitin fylgjast rættiliga neyvt í einum føstum mynstri - sum eisini samsvarar við vitanina um, at jú fleiri bitlar eru í luftini, t.d. CO2, jú meira hitnar luftin.
Afturvendandi mynstrið broytist
Eitt annað, sum ískanningarnar hava víst, er at fyri umleið 200 árum síðani broyttist mynstrið og CO2 innihaldið í luftini byrjaði at vaksa óvanliga nógv. Frá at hava sveiggjað millum 180 og 300 ppm (millióntapartar) er CO2 innihaldið í luftini komið upp í næstan 400 ppm. Og tað er ikki hent tey seinastu 450.000 árini. Enn er miðalhitin ikki lopin upp tilsvarandi, men grundað á vitanina um samanhangin millum CO2 innihaldið og miðalhitan vænta veðurlagsfrøðingar kring heimin avgerðandi broytingar í veðurlagnum á jørðini í komandi árum.
Higartil er skrásett, at miðalhitin á jørðini er vaksin við næstan einum stigi seinastu 200 árini. Eitt stig ljóðar ikki av nógvum, men í mun til, hvussu seint broytingarnar eru hendar fyrr í tíðini, er talan um stóra broyting í einum sera stuttum tíðarskeiði. Talan er jú um miðalhita - summa staðni er hitin øktur væl meira enn aðra staðni. Eitt av hesum støðum eru póløkini og avleiðingarnar síggjast við berum eygum við at havísurin minkar - og tað somikið nógv, at roknast kann við, at um fá ár verður siglandi alt árið, har fyrr metratjúkkur ísur var. Eisini eru greið tekin um, at jøklarnir kring heimin bráðna, sum so aftur viðførir, at vatnstøðan í havinum hækkar.
Hvør er orsøkin til økta CO2 innihaldið?
Sum nevnt byrjaði økingin av CO2 innihaldinum fyri umleið 200 árum síðani. Og hvat hendi tá? Jú, tá tók ídnaðarkollveltingin dik á seg og farið varð undir at nýta kol í stórum mongdum sum orkukeldu. Hetta viðførdi stórt CO2 útlát í luftina, sum bara er økt síðani - m.a. við, at tað eisini varð farið undir at nýta olju sum orkukeldu. Grundað á hesa staðfesting - og vitanina um sambandið millum CO2 og hitan í luftini - halda veðurlagsgranskarar kring heimin, at veðurlagsbroytingarnar eru mannaskaptar.
Hvørji eru útlitini?
At veðurlagið broytist, hevur stórar avbjóðingar við sær, bara heilt smáar broytingar kunnu gera, at fólk mugu flyta til onnur støð at búleikast. Og slíkar broytingar hava ógvusligar fylgjur við sær og ikki minst menniskjaligan kostnað.
Burðardyggar orkukeldur
At forða fyri, at veðurlagið skal broytast enn meira, mælir IPCC, at alt verður gjørt fyri at steðga CO2 útlátinum. Hetta kann gerast við at skifta yvir til burðardyggar orkukeldur. Og neyðugt er at hetta verður gjørt sum skjótast, um ikki avleiðingarnar skulu vera enn og verri enn útlitini eru nú.
Posted by Jón Kragesteen at 6:40 AM
No comments:
Subscribe to: Post Comments (Atom)


text:
Orð og lag: Philip Phillips
Týtt: Jákup Olsen
1. Boðskapin syng nú um Jesus
so einfalt og greitt, sum tú kann.
Syng um tað blóð og ta náði,
sum frelsir hin falna mann.
Niðurlag: Syng, ja, syng henda boðskap,
teim burtvilstu sálum hann ber.
Tala við øll um ta náði,
sum frían hin trælbundna ger.
2. Boðskapin syng nú um Jesus,
ja, syng um hitt signaða blóð.
Syndanna byrði tá svinnur,
og sálin gerst rein sum snjó.
3. Boðskapin syng nú um Jesus,
tí onkran tú frelsa kanst tá.
Syng um ta náði, sum loysa
kann sálina dómi frá.


text:
Orð og lag: T. B. Barratt
Týtt: Kajfinn Hammer
1. Himnahválvið skjótt man rivna,
Jesus Kristus sæst í ský,
eins og snarljósið man glógva
sæst Hann einglaskarum í.
Niðurlag: Ber bert boð við hvørt ein høvi,
skunda tær, tí nær Hann er!
Skjótt hvørt skýggj á himli rivnar,
Jesus sjálvur tá er her!
2. Leingi fólk Títt hevur vænta
henda mikla loysnardag,
tá sjálvt deyðans vald skal sindrast,
ævigt horvið deyðans vað.
3. Á, hvør fundur tá tey frelstu
møta Jesusi í ský;
hvíttklødd syngjandi í ævir
Lambsins lovsong frelst og frí.
4. Virka, spreið Hin Glaða Boðskap,
grøð tey sjúku, skunda tær;
vilt tú síggja glatað frelsast
far avstað – tí Hann er nær.
5. Tíðin rennur, løtan nærkast,
tá ið Kongurin er her!
Vaknarrópið dagligt ljóðar,
troyst til tey, Hann elska her.


text:
Stelkur (lat. Tringa totanus L; da. Rødben) er væl kroppstørri enn tjaldursgrælingur. Best kennist hann av teimum avbara longu, vakurt reyðu beinunum. Omaná er hann grásprøklutur við dimmum veingjafjøðrum, í neðra hvítur við svørtum prikkum. Nevið er reytt út frá rótini, dimt har frammi. Ungfuglurin er dimmgráur omaná.
Í Føroyum er hann heldur sjaldsamur fuglur nú á døgum, og sera sjaldan eigur hann. Helst tíðliga á sumri hendir tað seg at síggja hann við sínum leikandi lætta gongulagi tita um við sjóvarstrondina ella niðarlaga í bønum og haganum. Tá er hann á veg til Íslands, har hann eigur í meingi við vøtn og áir, sum hann veður út í, so langt sum tey longu beinini grynna. Kemur ravnur ella bakur nær, fylkjast stelkarnir saman og rúka á fíggindan til at reka hann burtur. Tá ið bøgan fer av reiðrinum, breiðir hon stundum mosa yvir eggini. Um heystið síggja vit teir aftur við ungunum, og tað hendir, at onkur steðgar allan veturin; tá eru teir meira dimmgráir omaná.
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
Stórtap móti Skála
TB | 25/05/13
1. deild: TB 0-8 Skála
Skálamenn vóru komnir á vitjan við Stórá, og talan gjørdist um málríkan dyst við heili 8 málum! Tíverri fyri TB, vóru tað skálamenn, ið fingu øll málini.
Liðið, ið byrjaði hendan dagin fyri TB: Predrag Markovic var sum vant í málinum. Magnar Vang á høgrabakki og Pætur Holm á vinstrabakki, meðan miðverjan var manna av Kim Roest og Jón Tórður Holm. Mitt á miðjuna byrjaðu Einar Petersen, Mikal Jespersen og Carl Bech og á hvør sínum vongi vóru Hanus Mortensen og Mikkjal Nielsen. Fremstur á toppinum var Benjamin Petersen.
Á bonkinum vóru: Heini Mortensen, Hjalti Vestergaard, Signar Olsen og Rógvi Kárason.
Fyrri dysturin liðini ímillum, ið var leiktur í kavanum á Skála, endaði 4-2 til Skála, so TB høvdu nakað at hevna. TB fingu tó eiheldur stig hendan dystin ímóti Skála, tí skálamennirnir vóru omaná frá fyrsta bríksl.
Tá bert 5 min vóru farnir, fingu skálamenn hol á. Innlegg kemur úr høgru, og við aftastu stong stendur ein skálamaður púra leysur og skallar bóltin í netið til 1-0. Fáar minuttir aftaná var aftur galið. Miðverjan hjá TB vinnur ikki luftbóltin, og so sleppur ein skálamaður leysur, dregur framvið Predrag, ið kom út ímóti, og setir bóltin í málið til 2-0. Hettar við at ikki vinna luftbóltarnir, skuldi vísa sær at vera ein stórur trupulleiki gjøgnum allan dystin hjá TB.
Miðskeðis í fyrra hálvleiki kemur Skála framm um 3-0, tá Kim Roest óheppin, setir bóltin í egið mál, í einari roynd at bjarga einari skotroynd hjá Skálamonnum. Beint áðrenn hálvleik verður støðan 4-0 tá eitt innlegg úr høgru, snýtir Predrag og ferðast beinleiðis í málið.
Vandamiklastu støðurnar, ið TB høvdu í fyrra hálvleik, var eitt horna, ið Mikkjal fekk skot á og eitt skot frá Einari, ið málmaðurin hjá Skála bjargaði, eftir eitt sindur av trunkaspælið í brotsteiginum.
Afturút 4-0, gjørdi venjarin nakrar broytingar í hálvleikinum. Heini kom inn fyri Einar á miðvøllinum og Hjalti avloysti Mikkjal á vonginum. Mikkjal hevði tíðliga í dystinum fingið gult kort, og var sostatt í vanda fyri at fáa reytt kort eisini.
Tó so at tað gekk eitt sindur betri hjá TB, frá byrjan í seinna hálvleiki, so var tað Skála, ið sat á dystin. Teir vóru allatíðina vandamiklir, og ein bíðaði bert eftir til næsta Skála-málið kom. Miðskeðis í seinna hálvleiki skrædnaði so av álvara. Skála skora ikki minni enn 3 ferðir uppá góðar 4-5 minuttir, og so var støðan 7-0. 8-0 bleiv tað so eisini til beint áðrenn dystarlok, tá ein skálamaður, sum ikki einaferð var hægstur til eitt hornaspark, og kundi skalla hann í málið.
Størsta málmøguleikan hjá TB í dystin fekk Signar, ið var komin inn fyri Carl. Heini legði eitt gott fríspark inn í brotsteigin hjá Skála, Hjalti var leysur og spælur hann tvørturum til Signar, ið var púra leysur, men ólukkutíð rakar hann ikki bóltin.
TB liðið hevði ógvuliga lítið at bjóða uppá hendan dystin, og Skála var klárt betra liðið. Ivasamt er um tvøramenn vunnu ein tann einasta luftbólt við skálamonnum inni í egnum brotsteigi. Tá TB høvdu bóltin, var sjálvdan at teir megnaðu at fáa nakað samanhangandi spæl, og sum oftast endaði tað við langir høgir bóltar framm, ið tað als ikki spurdist nakað skilagott burturúr.
Tíverri var talan um ein kollektivan offday hjá 1. deildarliðnum. Liðið hevur fyrr víst at teir eru førir fyri at spæla upp ímóti teimum bestu liðunum í deildini, og mugu nú reisa seg aftur komandi vikuskiftið, tá leiðin gongur til Streymnesar at spæla ímóti EB/Streym.
A.S.


text:
Kari Roarsdóttir hevur gjørt bókling við nøkrum av sínum málningum og vatnlitsmyndum. Í einum stuttu teksti greiðir Kari frá sínari bakgrund sum teknari og listakvinna. Myndirnar í bókini fevna um árini 1985-2010. Kari hevur havt nakrar framsýningar í Føroyum og í Noregi, og hon hevur undirvíst í myndlist á kvøldskúlanum í Havn.
Bókin fæst við at venda sær til Kari Roarsdóttir við telduposti: kariroarsdottir@yahoo.com
Forlagið í Støplum gevur bókina út.
Ær og lomb
Náttúrumynd
Flott og vakurt, men hvat kostar bókin ?


text:
Hugsjón
Fólkaflokkurin ætlar sær at vinna sessin á Fólkatingi aftur og fer at føra praktiskan politikk, sum skapar veruligar sigrar.
Fólkaflokkurin
er besta boðið, tá ið um ræður at brúka fólkatingssessin til frama fyri føroyingar,
bæði í Føroyum og í Danmark.
Hetta vil Fólkaflokkurin:
· Tryggja lóggávu, sum hóskar til føroysk viðurskifti
· Fáa tey við serligum tørvi heimaftur
· Yvirtaka loftrúmið
· Nei til flóttafólk
Á Fólkatingi
vilja vit arbeiða fyri okkara fólk. Vit vilja hava eitt vakið eyga við øllum fólkatingsmálum,
sum ávirka Føroyar og føroyingar. Vit vilja í lóggávuarbeiði tryggja, at á
felagsøkjum skulu vit fyri Føroyar hava lóggávu, sum hóskar til okkara
samfelag.
Vit hava tíverri
upplivað, at núsitandi landsstýri hevur góðtikið, at vit noyðast at hava somu
lóggávu sum Danmark. Tað hevur ikki verið neyðugt fyrr og skal heldur ikki
galda í framtíðini.
Vit vilja
ganga gjøgnum heilt fyri at røkja áhugamál hjá føroyska fólkinum og føroyskum
vinnulívi. Fólkafloksumboð á Fólkatingi fer at virka óheft av donskum flokkum,
men vil nýta sessin at tryggja okkara viðurskifti.
Vit vilja
tryggja okkara ungu bestu útbúgvingarmøguleikar og gera alt fyri, at tey koma
heimaftur. Vit vilja undir ongum umstøðum lata frá okkum sjálvræði á okkara
tilfeingi í sjónum.
Fólkaflokkurin
vil á Fólkatingi skapa praktiskt samstarv um praktisk mál. Størstu sigrarnir
við fólkafloksumboðan eru yvirtøka av undirgrundini og bankaavtalan.
Verandi kjak um loysing ella samband førir ongan veg.
Stríðið um loysing ella samband skal ikki dragast til Danmarkar, men hoyrir
heima í Løgtinginum.
Vit mugu arbeiða fyri, at Føroyar fáa altjóða
viðurkenning. Vit vilja á Fólkatingi slóða fyri einum felagsskapi millum
suverenar statir. Einum felagsskapi við javnbjóðis pørtum, sum eisini gevur
okkum rætt til limaskap í ST og øðrum altjóða og millumtjóða felagsskapum. Til
gagns fyri Føroyum.
Vit siga nei
til ES limaskap - og ja til samstarv. Okkara umboð á Fólkatingi vil verja okkum
móti ágangi og boykottum frá ES. Í makrelstríðnum stóð landsstýrismaður okkara
við sína avgerð og vardi føroysk áhugamál – uttan hjálp frá føroysku
fólkatingsumboðunum.
Vit vilja virka fyri fríhandli við ES.
Fáa tey við serligum tørvi heimaftur
Alt ov nógv meta tað vera neyðugt at flyta av landinum, tí tilboðini til teirra børn ella avvarðandi ikki eru nøktandi í Føroyum. Fólkaflokkurin ætlar beinanvegin at kanna, greina og skapa grundarlag fyri, at øll skulu kunna koma aftur til Føroya, sum einaferð vóru noydd av flyta. Føroyar skulu vera fyri allar føroyingar.
Yvirtaka loftrúmið
Føroyskt loftrúm skal vera føroyskt. Í verandi støðu eru vit partur av einum ódámligum býtishandli millum Danmark og Ísland. Føroyskt loftrúm skapar inntøkur, førleikar, vitan og størv. Verandi støða gevur okkum ikki innlit í, hvat fyri inntøkur okkara loftrúm gevur. Hetta vilja vit ikki lata okkum lynda á nakran hátt. Føroyskt loftrúm fer at skapa inntøkur – og fer eisini at gera tað fíggjarliga møguligt at yvirtaka loftferðslumyndugleikan beinanvegin.
Nei til flóttafólk
Ógvusliga órógvin í okkara grannalondum av flóttafólki vísir okkum greitt,
at vit eiga at hjálpa flóttafólki, har tey eru, heldur enn at taka tey til
Føroya. Tá ið hugsað verður um mentanarligar munir og tann ovurstóra kostnaðin,
so sigur tað seg sjálvt, at vit gera størstan mun við at hjálpa flóttafólki,
har tey eru. Tá hjálpin verður latin, har tey eru, ger hon nógv størri mun.


text:
Hamranes og Breiðanes updatera til Marport Scala
Hamranes og Breiðanes updatera til Marport Scala.
Nýggji Marport móttakarin og Scala geva teimum sera nógvar nýggjar møguleikar.
Ein av nýggju møguleikinum, er at teir nú kunnu brúka Marport trol speed sensorin, hesin er nógv mest framkomnið sensorurin á marknaðinum, og hevur so nógvar eginleikar sum ongin annar sensor.
Við Marport Trol speed sensorinum fær brúkarin.:
- Troleyga
- Trol Speed
- Symmetri
- Vinkul (Pitch & Roll)
- Dýpi
- Hædd
- Hita
- Battarí status
ALT HETTA Í SAMA SENSORI !
Hetta merkir m.a. hjá partrolarum at teir nú kunnu hava ein sensor á høðulínuni í mun til tveir sum hevur verði vanligt.
Til trolferð, er sera umráðandið at sensorurin setur beint á trolinum, um han ikki ger tað, verður trol ferð og vinkul ikki rættur, men við Marport sensorinum sær brúkarin vinkul á sjálum sensorinum og veit so nær trolferð er røtt.
Eisini hevur Marport sensorurin sera skjóta uppdatering til t.d. scantrol, sum er fleir ferð skjótari enn hjá øðrum framleiðara.
Hetta merkir at scantrol vil reagera sera skjótt uppá upplýsningar frá sensorinum.


text:
Vesturbúgvin velur eisni Marport
Vesturbúgvin velur eisni Marport frá Vikmar.
Hetta umfatar m.a.
Marport M5 móttakara, M5 móttekur allar Marport og Scanmar sensorar, hetta merkir at allir verðandið sensorar eisini kunnu vísast á Marport Scala.
Marport troleyga sum útyvir at verða troleyga eisini sendur hita, dýpi, vinkul og battarí status.
Marport nøgdar sensor við vinkul funktión.
Somuleiðis er Marport M5 og Marport Scala knýtt til Scantrol, so upplýsningar frá Trol speed sensorinum verða sendir til Scantol.
Les meir um Marport her....


text:
Síðani 2017 hava vit á hvørjum ári verið og vitja ymisk fólk, sum eru køn í matgerð. í 2017 vóru vit hjá Óluvu Skaale og fingu uppskriftina uppá hennara víðagitnu Sandkøku. í 2018 vóru vit og vitjaðu Oddvør Skarðhamar og fingu eina sólskins Sjokulátakøku við appilsin og í 2019 hava navnframi Michelin kokkurin Poul Andrias Ziska og unnusta hansara, Rakul Ingolfsdóttir, hava sett sín egna dám á klassisku fronsku køkuna Clafoutis.
Á hesum síðunum kann tú lesa um hví hesu fólk játtaðu at lata eina uppskrift til Grannakaffi, umfram at tú sært uppskriftirnar.


text:
-
Føroyar vorðin partur av NIIS samstarvinumVið samstarvsavtaluni fáa vit beinleiðis ávirkan á framhaldandi menningini av X-Road, sum er tøknin í Heldini sum grundarlagið fyri tryggum dátuflutningi í FøroyumLes meira
-
Lyklaceremoniin at skapa rótlykilin væl eydnaðRótlykilin til talgilda samleikan skapturLes meira
-
Leidd og eygleiddNú eru framløgurnar frá tiltakinum Leidd og eygleidd at síggja á heimasíðuni hjá Etiska RáðnumLes meira
-
Elektron skal reka talgilda samleikanGjaldstovan og Elektron hava skrivað undir sáttmála um raksturin av talgilda samleikanumLes meira
-
Digital islands: How this tiny country is embracing e-governanceTíðarritið The Next Web hevur skrivað grein um Talgildu FøroyarLes meira
-
Talgildu Føroyar kunningarskrivKunningarskrivið vísir á støðuna í verkætlanini umframt komandi varðar á leiðiniLes meira


text:
Wikipedia:Vælkomin nýbyrjari
- Ikki brúka hesa síðuna til at royna at rætta, nýt í staðin sandkassan!
Vælkomin til Wikipediu!
Wikipedia er ein verkætlan, har ið vit skriva og nýta eina alfrøði saman. Endamálið er at gera eina alfrøði við frælsum innihaldi á øllum málum. Tað merkir, at innihaldið er frítt atkomuligt fyri ein og hvønn at útgeva og nýta. Vit byrjaðu í 2001 og arbeiða nú við meira enn 30 milliónir greinum á umleið 250 málum]], harav eru 13,074 greinar í tí føroysku útgávuni. Tær størstu útgávurnar eru tann enska, sum hevur yvir 4 milliónir greinar, tann niðurlendska, týska og svenska, sum allar hava yvir hálva aðru millión greinar.
Tú kanst luttaka
At skriva og rætta greinir á Wikipediu er rættiliga einfalt, tá tú fyrst hevur lært tað, men royn tað endiliga. Tú kanst rætta eina og hvørja grein júst nú! Tað er bara at klikkja á leinkjuna «rætta» ella á «rætta wikitekst» sum er omanfyri greinina, alt eftir um tú ynskir tann gamla mátan við wiki-kotum ella tann nýggjara mátan uttan kotur. Skriva í teigin og trýst á «Goym síðu». Um tú ert nýggj/ur, so kanst tú royna teg í sandkassanum. Ein reyð leinkja merkir, at greinin ikki er til enn (men tú kanst upprætta hana við at trýsta á leinkjuna), og nýggj leitiorð kunnu skapast við at skriva tey inn í leititeigin ovast til høgru og trýsta á «Leita».
Skráset teg
Sjálvt um tað ber til at rætta síður uttan at rita inn fyrst, so er tað smart at skráseta seg sum brúkara — ein brúkarakonto gevur tær fleiri fyrimunir, t.d. møguleika til at leggja myndir upp. Tað kostar onki, tú kanst gera tað dulnevnt og tekur bert nøkur sekund (kunning um innritan og brúkaranavn). Um tú hevur hug, so kanst tú gott skriva eitt sindur um teg sjálva/n á tínari brúkarasíðu, sum tú finnur við at klikkja á títt brúkaranavn heilt ovast á síðuni, tá tú ert innritað/ur. Tú fært eisini tína egnu kjaksíðu, har aðrir brúkarar kunnu seta seg í samband við teg.
Hvussu eiga greinir at verða skrivaðar?
Áðrenn tú fert í gongd er tað tó best líka at lesa eitt sindur í Hvussu ein rættar eina síðu og Sniðhondbókini, fyri at síggja, hvussu ein grein eigur at verða sett saman, og hvussu tú kanst formatera tekstin. Tað er eisini sera týdningarmikið, at tað verður skrivað so óheft sum gjørligt, og ein eigur at nýta heilar setningar. Tú kanst kjakast um eina grein við at klikkja á «kjak» ovast á síðuni.
Fá hjálp frá øðrum
Um tær tørvar hjálp, so ber væl til at venda tær til ein av hinum brúkarunum. Tú kanst t.d. finna onkran av teimum brúkarunum sum eru virknir beint nú, við at trýsta á leinkjuna Seinastu broytingar í skránni til vinstu. Tú kanst eisini spyrja í Undirhúsinum, har ið aðrir wikipedianarar (brúkarar) fara at royna at svara tær uppá tín fyrispurning.
Nýta tilfar frá øðrum versjónum av Wikipedia
Sjálv um tær einstøku málsligu útgávurnar eru sjálvstøðugar verkætlanir, so eru allar tó ein partur av Wikipedia. Tú kanst harvið frítt týða og nýta tilfar frá øðrum útgávum av Wikipedia, t.d. frá ensku, týsku, donsku, svensku ella norsku Wikipediu uttan at hugsa um at geva kelduna. Hetta er ofta ein stórur fyrimunur, eftirsum tað eru nógvar greinar ið fara í dýpdina á hesum Wikipediunum. Har ber eisini ofta til at finna myndir, sum liggja á Commons.wikimedia.org og tí kunnu nýtast á øllum Wikipedia útgávunum óansæð mál.
Hjálp:Innihald > Wikipedia:Vælkomin nýbyrjari


text:
Bergur Rasmussen er lærari og rithøvundur, búsitandi í Vestmanna.
Bergur tók í 1996 prógv á Føroya Læraraskúla. Hann starvast í løtuni í Tórshavnar Kommunuskúla.
Hóast Sigursteinurin er fyrsta bókin, hann hevur skrivað, so kenna vit hann frá rættiliga nógvu týddu bókunum, hann hevur latið úr hondum síðan aldarskiftið.
Yndisdjórið hjá Bergi er kúgvin, men eftirsum hon krevur ov nógv pláss, so hevur hann einki húsdjór ...
Yndisorkestrið hjá Bergi er Beatles; men hann hevur eisini onkrar aðrar plátur og fløgur ... og tá ið tað kemur til fótbólt, heldur hann seg eisini til sama bý; men um tað er tí honum ikki dámar at ganga einsamallur, ella tí honum dámar karamellur, tja ... tað lata vit standa sum ein opnan spurning ...
Hóast Bergur enn ikki hevur lisið Narnia, so dámar honum væl orðingina hjá CS Lewis: Vit lesa fyri at vita, at vit ikki eru einsamøll ... tí tað er nakað av tí sannasta, ið sagt er um bøkur!
Útgávur:
2008 Sigursteinurin
2015 Heit rotta í Vencili nr. 16/2015
Umrøða:
Paula Gaard: Sigursteinurin - ein móttøkufrøðilig viðgerð í Nýggj leiti. Sprotin 2013


text:
Fartelefon
Ein fartelefon er ein tráðleys telefon at hava hjá sær, bæði heima og tá ein fer út ella at ferðast. Umframt tær vanligu funktiónirnar, ið ein vanlig telefon hevur, kann ein fartelefon eisini senda eini sms-boð til eina aðra fartelefon. Summar fartelefonir kunnu taka myndir og video, spæla tónleik við mp3-fílu, spæla útvarp og mangt annað. Menningin av fartelefonum hendir sera skjótt, og nú er eitt nýtt slag av fartelefonum, sum á enskum verða nevndar smartphones. Hesar eru sum ein lítil útgáva av einari teldu, tær kunnu senda teldupost, hava ofta okkurt slag av brovsara, kunnu taka myndir og video.
Tær fyrstu fartelefonirnar vóru sera stórar í mun til tær nýggjaru útgávurnar. Nú fær man tær í nógv minni støddum enn í fyrstani. Fartelefonir hava eitt battarí, sum av og á skal løðast. Til hvørja fartelefon hoyrir ein løðara, sum skal setast til vanligan streym, og so verður battaríið løtt av nýggjum. Tá fartelefonin er nøkur ára gomul heldur battaríið ofta uppat at virka og má skiftast út. Tað er ymiskt hvussu leingi eitt battarí varðir. Allar fartelefonir hava eitt simkort, sum inniheldur upplýsingar sum fartelefonin hevur brúk fyri, m.a. fartelefonnummarið. Ein fartelefon kann hava fast hald ella leyst hald. Tá ein hevur fast hald, so verður goldin ein ávís upphædd um mánaðin til ein ávísan veitara, í Føroyum kann veitarin t.d. vera Føroya Tele ella Vodafone. Um ein hevur leyst hald, so kunnu pengar fyllast á fartelefonina antin við at keypa umvegis internetið ella við at keypa eitt kort frá einum handli, har eitt ávíst loynital stendur, sum so skal tastast inn á telefonina.
Tað finnast fleiri ymiskar fyritøkur, sum framleiða og menna fartelefonir. Nakrar av teimum mest kendur fyritøkunum eru: Nokia, iPhone (Apple), Samsung, LG, Apple, Sony Ericsson, Motorola, RIM, HTC og Huawei. Nokia er ein finsk fyritøka, og hon hevur havt størsta partin av marknaðinum seinastu árini. Størsti kappingarneytin hjá Nokia er Samsung, sum er ein fyritøka úr Suðurkorea.
Søga[rætta | rætta wikitekst]
Fyrsta fartelefonin úr 1973 var 23 cm høg og vigaði meira enn eitt kg. Um tú løddi hana í 10 tímar, bar til at tosa í 20 minuttir. Henda fyrsta fartelefonin var ein Motorola DynaTAC. Martin Cooper tók eina tílíka telefon við sær út á Manhattan 3. apríl í 1973 og ringdi til Joel Engels, sum var høvuðsverkfrøðingur í felagnum Bell Labs, sum tá var argasti kappingarneyti hjá Motorola. Soleiðis kundi hann staðfesta sum stjóri í fyritøkuni, at Motorola hevði vunnið kappingina um at verða fyrst við fartelefonini [1].


text:
Georgiskt mál
Georgiskt mál er høvuðsmálið í asiatiska landinum Georgia og verður tosað av teimum 4 milljónunum (2013), sum búgva har og av teimum umleið hálvu milljónini av georgiarum, ið búgva í øðrum londum.
Innihaldsyvirlit
Georgiskar dialektir[rætta | rætta wikitekst]
Tað eru fleiri ymiskar dialektir av georgiskum: Imeretiskt, Racha-Lechkhumiskt, Gurianskt, Adjarianskt, Imerkheviskt (í Turkalandi), Kartliskt, Kakhetiskt, Saingilo (í Aserbadjan), Tushetiskt, Khevsurskt, Kheviskt, Pshaviskt, Fereydanskt í Fereydunshahr og Fereydan, Mtiuletiskt, Meskhetiskt.
Georgiska alfabetið[rætta | rætta wikitekst]
Asomtavruli[rætta | rætta wikitekst]
Nuskhuri[rætta | rætta wikitekst]
Mkhedruli[rætta | rætta wikitekst]


text:
Lesandi og skattaviðurskifti teirra í summarfrítíðini
Lesandi uttanlands mugu gera p-talið virkið. P-talið má vera virkið fyri at fáa løn útgoldna.
Nú styttist av álvara til summarfrítíðina, tá ið nógv lesandi fáa sær eitt fyribils starv í eitt avmarkað tíðarskeið. Í hesum tíðarskeiði er týdningarmikið hjá teimum lesandi at geva sær far um síni skattaviðurskifti.
Føroyska p-talið skal gerast virkið
Lesandi uttanlands, ið koma heim at arbeiða í summarfrítíðini, skulu skjótast gjørligt, og í seinasta lagi 13. juli 2016, boða TAKS frá, um p-talið skal gerast virkið. P-talið má vera virkið fyri at fáa løn útgoldna. Er p-talið ikki gjørt virkið innan 13. juli, er møguligt at gera tað virkið aftur frá 8. august 2016.
Skrivlig boð
Fyri at gera p-talið virkið skal teldupostur sendast til taks@taks.fo, við upplýsingum um p-tal, navn, adressu og nær ein væntandi er í Føroyum. Boðini skulu vera skrivlig.
Søkja lesandi um at varðveita fulla skattskyldu í Føroyum, verða tey skrásett við fríkorti. Tað merkir, at tær fyrstu kr. 30.000, ið vunnar verða, eru skattafríar. Fríkortið er tað sama sum botnfrádrátturin í kommunuskattinum. Verður vunnið meira enn botnfrádráttin, verður skattur goldin av inntøkuni, sum fer upp um botnfrádráttin.
Lesandi í Føroyum hava sama møguleika sum lesandi uttanlands at fáa sær eitt fríkort, um tey bert arbeiða partar av árinum, har inntøkan er á leið kr. 30.000.
Fríkortið er kortini ikki galdandi fyri øll starvspláss
Hvørki lesandi í Føroyum ella uttanlands kunnu fáa fríkort, um tey mynstra umborð á skip, sum eru skrásett undir FAS skipanini. Hýra frá skipum, skrásett í Føroya Altjóða Skipaskrá (FAS), verður skattað við føstum skattaprosenti upp á 35%, uttan mun til, hvussu nógvur peningur verður vunnin.
Kelda
Taks
-
24.06.2019 Setrið Søgu- og samfelagsdeildinUng og arbeiðsloysi í NorðurlondumNORDREGIO, sum er altjóða granskingardepil fyri regionala me...
-
20.06.2019 Setrið Søgu- og samfelagsdeildinFirouz Gaini tilnevndur professari í antropologiFirouz Gaini verður tilnevndur professari í antropologi (man...
-
19.06.2019 Setrið Søgu- og samfelagsdeildin Til lesandiHeini gevur út bók á altjóða forlagiHvar ganga mørkini fyri talufrælsinum? Nær verður frí tala t...


text:
Vit leita eftir einum framsøknum leiðara, sum við fakligum nærlagni myndar barnaverndarøkið í Vágunum. Afturfyri bjóða vit eitt avbjóðandi starv á einum spennandi arbeiðsplássi við góðum starvsfeløgum, har tú hvønn dag ger mun og skapar úrslit.
Endamál og uppgávur
Endamálið við barnaverndartænastuni er at tryggja, at børn, sum vaksa upp undir viðurskiftum, ið kunnu skaða teirra heilsu og menning, fáa neyðuga hjálp og umsorgan rættstundis, og harvið hjálpa til ein tryggan uppvøkstur.
Uppgávurnar fevna m.a. um støðugt at menna tænastuna, so hon røkkur endamálinum í barnaverndarlógini, at kanna og kenna økið barnaverndartænastan virkar í, at tryggja gott, skipað samskifti við børn og vaksin, og at tryggja fakliga dygga og sakliga málsviðgerð fram móti loysnum, ið eru sum best fyri barnið.
Starvið:
Sørvágs kommuna hevur sum endamál at menna kommununa og veita borgarum og vinnulívi eina góða og skynsama tænastu og bestu umstøður fyri menning og framburði.
Tekniski leiðarin hevur ábyrgdina av tekniska økinum og skal í einari politiskari skipan stuðla og ráðgeva bygdaráðnum. Saman við bygdaráðspolitikkarum, leiðarum og starvsfólkum verður viðkomandi við til at menna kommununa í tøttum samstarvi við borgarar og vinnulív, so endamálið kann røkkast.
Arbeiðsuppgávur:
Umsjón og røkt av øllum bygningunum hjá kommununi
Førleikar:
Tann, ið settur verður, eigur at hava handverkaraútbúgving, gott yvirlit og góð evni at samstarva.
Eginleikar:
Arbeiðið hevur við sær nógv dagligt samskifti við børn í barnagarði, næmingar í skúlanum og ymiskar starvsbólkar. Tí er týdningarmikið at tann, í sett/ur verður, er fyrikomandi og dugir væl við fólki.


text:
Norðoya Tjóðveldisfelag: Møguleikar og avbjóðingar
Eitt eyðkenni hjá norðoyinginum verður ofta sagt at vera, at millum norðoyingar er íverksetarahugurin stórur, at norðoyingar eru sinnaðar at taka ábyrgd, og at samanhaldið millum norðoyingar er gott. Og líta vit aftur í tíðina, tykist hetta vera ein góð lýsing.
Norðoya Tjóðveldisfelag skipaði í oktober fyri tiltakinum “Møguleikar og avbjóðingar í Norðoyggjum”, har orðið varð latið til fólk, sum dagliga fáast við júst tað økið, sum tey fingu møguleika at hugleiða um út frá hugsanini um, at har altíð vilja vera møguleikar og avbjóðingar. Menning skapa vit, um vit duga at síggja møguleikarnar og tora at taka avbjóðingarnar. Kvøldið staðfesti tey eyðkennini, sum vórðu nevnd omanfyri. Íverksetarahugur, ábyrgd og samanhald.
Serliga tí er tað keðiligt at síggja, hvussu Fólkaflokkurin og Norðlýsið miðvíst arbeiða fyri at royna at skapa spjaðing millum norðoyingar – m.a. hava í seinastuni lesarabrøv frá núverandi býráðslimi, Herfrí Sørensen, og frá fyrrverandi borgarastjóra, Jógvan við Keldu – bæði úr Fólkaflokkinum – verið at lesa á ymsum heimasíðum. Ræðumyndin, tey royna at mála, samsvarar ikki við tann veruleika, sum vit síggja í Norðoyggjum – tíbetur! Hyggja vit at seinastu trimum árunum, so er nógv hent at fegnast um. Men enn eru nógvar avbjóðingar at taka.
Fiskivinnan er eitt øki, sum eisini varð viðgjørt á okkara tiltaki í oktober, og sum nógv kjak hevur verið um. Í fjør hoyrdi man ferð eftir ferð, at varð fiskivinnunýskipanin samtykt, so noyddust fleiri virki at stongja í Norðoyggjum. Hetta er tíbetur ikki hent. Stóra søgan í desember í fjør var, at Ågot skuldi seljast sum avleiðing av nýskipanini. Í desember í ár eru vit nógv, sum fegnast um stóra fiskiskapin hjá Ågot – og eigarin er tann sami. Rætt er, at fiskivinnan ikki varð skipað, sum Fólkaflokkurin kravdi. Men tað er skeivt, tá tað verður ført fram, at sitandi samgonga hevur tikið fiskirættindi frá summum. Øll loyvi vórðu uppsøgd frá 1. januar 2018 – og tað ikki av sitandi samgongu. Fiskivinnan skal nú skipast út frá einari hugsan um, at allir føroyingar skulu hava gagn av fólksins ogn, og at ognarskapurin skal vera føroyskur til tess at føroyska samfelagið fær sum mest burtur úr sínum egna tilfeingi. Samstundis vórðu tey “søguligu rættindi” tryggjað.
Seinastu tríggjar mánaðirnar hevur Klaksvíkar Kommuna havt minni inntøku enn í fjør. Hetta er sjálvandi ein keðilig gongd, sum vit mugu broyta. Norðlýsið og Fólkaflokkurin koma beinanvegin til ta niðurstøðu, at samgongan hevur skyldina. Eisini verður sagt, at orsøkin til lægru inntøkuna er, at reiðaríini taka part av lønini hjá manningunum til at brúka til kvotukeyp. At reiðaríini velja at gera so, er sjálvsagt ikki ábyrgdin hjá samgonguni. Samstundis skal leggjast afturat, at fer man at greina hesi tøl, sær man helst, at har ikki er ein einstøk orsøk til afturgongdina – og helst okkurt sum íverksetarahugur og samanhald saman kunnu gera okkurt við.
At samgongan hevur funnið eina loysn innan sjúkrahúsverkið, sum ger, at øll trý sjúkrahúsini yvirliva gjøgnum samstarv, er ein annar trupulleiki hjá Fólkaflokkinum og Norðlýsinum. Stóri trupulleikin hjá teimum er, at sjúkrahúsverkið framyvir verður skipað við einari felags leiðslu. Trý sjúkrahús í einum landi (øki) við 51-52.000 íbúgvarunum er serstakt, um vit hyggja eftir londum kring okkum. Høvuðsendamálið má tí vera, hvussu vit framhaldandi tryggja at vit hava trý sjúkrahús í Føroyum. Tað gera vit gjøgnum samstarv.
So er spurningurin um at flyta stovnar úr Havnini. Dømi verður nevnt í lesarabrævi hjá býráðsliminum úr Fólkaflokkinum, Herfrí Sørensen, at hon heldur, at familjurættaøkið ikki átti at endað í Havn, tá tað varð yvirtikið. Hon gloymir grundgevingarnar, sum vórðu førdar fram tá, um at familjurættaøkið er eitt so eymt evni, at best er at hava stovnin, har eitt slag av anonymiteti kann tryggjast, og tí var best at leggja hann í Havn. Um aðrir stovnar skulu flytast úr Havnini er ein annar spurningur, sum Tjóðveldi hyggur uppá.
Í grundgevingunum fyri, hví man ikki skal velja samgonguna ella serliga Tjóðveldi aftur, verður ofta sagt, at vit bara ynskja at oyðileggja Norðoyggjarnar, at vit ynskja at oyðileggja fiskivinnuna, at vit eru øvundsjúk o.s.fr. Men álvaratos, hevur man ikki frægari grundgevingar, so er lítið at koma eftir. Tjóðveldi hevur loysing sum fremsta mál – hvussu ímyndar Fólkaflokkurin og onnur, at vit vilja røkka tí máli, um vit ikki hava alt landið við, um vit ikki tryggja okkum, at vinnulívið hevur góðar karmur?
Seinastu trý árini eru tikin fleiri stig móti einum javnari Føroyum, móti einum frælsari Føroyum. Vit kundu ynskt okkum, at fleiri stig – og viðhvørt onnur stig – vóru tikin, men politikkur er ein spurningur um samstarv. Vit hava gjørt eina fiskivinnunýskipan, eina pensiónsnýskipan – sum til samans skapa einar tryggari og javnari Føroyar – eina tunnilsætlan, so ein ætlan nú er fyri tunlarnir norður um Fjall. Vit hava yvirtikið fleiri málsøki og fastfrýst blokkin – bæði stig móti einum sjálvbjargnum, frælsum Føroyum. Lat okkum í felag arbeiða fram ímóti loysingini.


text:
Argjagentur umborð á Bliki vunnu á norðoyastevnu, og á sundalagsstevnu í Hósvík í dag lótu tær á Argjum ongan iva vera um úrslitið.
Blikur legði seg beinanvegin á odda, og síðani var spurningurin bara, hvussu sannførandi sigurin fór at verða.
Tá ið málið var hálvrógvið slitnaði millum tveir teir fremstu, og á málinum var Blikur tað mesta av tveimum bátslongdum frammanfyri Drekan.
Drekin hjá Havnar Róðrarfelag var næstfremst á norðoyastevnu, og Drekin var aftur í dag næstfremst. Tað var ein stór bátslongd frá Drekanum og aftur til Firvald, sum á norðoyastevnu endaði á sætta plássi, og Frúgvin úr Miðvági vann kappingina um fjórða plássið við Rókin, sum eisini er úr Miðvági.
1 Blikur 5.53.30
2 Drekin 5.57.16
3 Firvaldur 6.01.04
4 Frúgvin
5 Rókurin
6 Báran
7 Kollur
8 Fenja
9 Sílið
10 Falkur
11 Ørnin


text:
Tá teir ellivu hjá Føroyum og hjá Norra renna inn á Tórsvøll í kvøld, er tað fyri fyrstu ferð í søguni, at fótbóltslið hjá hesum londunum á hægsta støði hittast í dysti í undankappingarbólki. Tað eru eisini tvey lið, ið eru undir einum ávísum trýsti undan hesum dystinum. Norra hevur meira uppá spæl enn Føroyar, men hjá føroyska liðinum er hetta realistiskt næstbesti møguleiki at fáa stig restina av hesari undankappingini.
(René Shaki Joensen er aftur í føroysku byrjunaruppstillingini í kvøld - Mynd: Sverri Egholm)
Norsku miðlarnir hava skotið við skørpum eftir svenska landsliðsvenjaranum og liðinum, sum ikki hevur staðið seg serliga væl seinnu árini. Lars Lagerbeck, ið var venjari hjá Íslandi frá 2011 fram til og við EM í 2016, skuldi koma inn og venda skútini, men fríggjakvøldið blakaði Norra eina 2-0 leiðslu móti Rumenia burtur seinastu 20 minuttirnar á Ullevaal. Fyrstu dystirnir í undankappingini vóru truplir, í Spania og ímóti Svøríki, men tvey stig eftir tríggjar dystir gera, at Norra skal vinna í Føroyum í kvøld fyri at gera seg galdandi í stríðnum um at koma víðari.
Hetta er nakað væl meira órealistiskt hjá Føroyum, men í seinastu undankapping fingu Føroyar 9 stig, ið er met, og Lars Olsen og Jóannes Jakobsen og teirra lið vilja helst royna at nærkast hesum aftur. Heimadysturin ímóti Malta í oktober er á pappírinum tann besti møguleikin fyri at fáa ein sigur í hesari EM-undankappingini, og í dystinum í kvøld er møguleikin greitt betri enn til dømis fríggjakvøldið, tá Spania var á vitjan.
(Klæmint A. Olsen skoraði til 1-2 móti Spania, har Føroyar vóru uppi ímóti yvirveldinum - Mynd: Jens Kr. Vang)
Tveir broytingar eru á føroyska liðnum í mun til fríggjakvøldið. Rógvi Baldvinsson kemur inn á sentrala miðvællin fyri Heina Vatnsdal, og René Shaki Joensen inn á vinstra kant fyri Árna Frederiksberg, ið á fyrsta sinni byrjaði inni í A-landsdysti fríggjakvøldið. René varð spardur ímóti Spania, tí hann var við at koma fyri seg eftir eftir skaða í búkinum. Rógvi Baldvinsson er uppvaksin í Noregi og kennir tí norskan fótbólt og fleiri av norsku leikarunum væl. Tveir av hinum í føroysku byrjunaruppstillingini spæla til dagliga í Norra: Gilli Rólantsson er í gongd við sítt fjórða kappingarár í Brann Bergen, sum spælir í Eliteseriuni. Odmar Færø skifti í vetur til HamKam í næstbestu deildini. Meinhard Egilsson Olsen skifti eisini úr B36 til norskan fótbólt í vetur. Kantspælarin situr á bonkinum frá byrjan í kvøld.
Sí eisini:
Rógvi er vaksin upp saman við onkrum av norsku leikarunum
Rógvi og Rene avloysa ávikavist Heina og Árna
Tað kann gerast talan um ein tættan dyst, ið helst verður fysiskur. Lagt er upp til at føroyska liðið kann vera meira við í spælinum; serliga við at vera meira á bóltinum í kvøld. Fyrsta bríksl er klokkan 19.45. Vit dagføra støðuna frá Tórsvølli og hava myndir frá dystinum. Eftir seinasta bríksl taka vit samanum og fáa viðmerkingar. Dysturin kann síggjast í Kringvarpinum.
Trýst er á báðum liðunum á Tórsvølli
Norra skal royna at vinna sín fyrsta dyst í kappingini fyri at kappast um 2. plássi í bólkinum - hjá Føroyum er hetta á pappírinum besti møguleikin fyri at fáa stig, fyriuttan heimadystin móti Malta.
Gilli Rólantsson, her í nærdyst við Isco ur Real Madrid fríggjakvøldið, spælir til dagliga í Noregi (Mynd: Jens Kr. Vang)
Tá teir ellivu hjá Føroyum og hjá Norra renna inn á Tórsvøll í kvøld, er tað fyri fyrstu ferð í søguni, at fótbóltslið hjá hesum londunum á hægsta støði hittast í dysti í undankappingarbólki. Tað eru eisini tvey lið, ið eru undir einum ávísum trýsti undan hesum dystinum. Norra hevur meira uppá spæl enn Føroyar, men hjá føroyska liðinum er hetta realistiskt næstbesti møguleiki at fáa stig restina av hesari undankappingini.


text:
Sámal Blak í operuni í Rom/
Í fjør heyst gjørdi Sámal Blak væl eydnaðu scenografiina til Havfrúnna á Tjóðpalli Føroya í Havn og nú hevur hann gjørt scenografiina til operuna Così fan tutte hjá Wolfgang Amadeus Mozart við libretto hjá LorenzoDa Ponte, sum verður framførd í Teatro Dell Opera di Roma. Eftir myndunum frá operuni at døma hevur Sámal Blak aftur hesa ferð brotið burtur úr nýggjum við einari originalari scenografi, sum tó hevur ein eyðkendan stíl. Stuttligt at síggja ávís myndaelement ganga aftur, t.d. bláu ballónirnar.
Cosi fan tutte:
CONDUCTOR Speranza Scappucci
DIRECTOR Graham Vick
CHORUS MASTER Roberto Gabbiani
SETS AND COSTUMES DESIGN Samal Blak
LIGHTING DESIGN Giuseppe Di Iorio
CAST
FIORDILIGI Francesca Dotto /
Federica Lombardi 19, 21, 25, 27
DORABELLA Chiara Amarù /
Paola Gardina 19, 21, 25, 27
GUGLIELMO Vito Priante /
Mattia Olivieri 19, 21, 25, 27
FERRANDO Juan Francisco Gatell /
Antonio Poli 19, 21, 25, 27
DESPINA Monica Bacelli /
Daniela Pini 19, 21, 25, 27
DON ALFONSO Pietro Spagnoli /
Paolo Bordogna 19, 21, 25, 27


text:
Fíggjarligur stuðul til lesandi í Føroyum
Hvør kann fáa stuðul til lestur í Føroyum?
Stuðul til lestur í Føroyum verður eftir umsókn veittur teimum, ið eru lestrarvirkin og hava:
- danskan ríkisborgararætt og eru búsitandi í Føroyum, ella
- útlendskan ríkisborgararætt, lógliga uppihalda seg í Føroyum og ikki fáa stuðul úr heimlandinum, men:
a. áðrenn tey eru fylt 20 ár, hava tikið fastan bústað saman við foreldrum í Føroyum,
b. eftir at hava fylt 20 ár, hava havt fastan bústað í Føroyum í minsta lagi tvey samanhangandi ár, áðrenn farið verður undir útbúgving, ella
c. hava fastan bústað í Føroyum og hava verið gift við donskum ríkisborgara í minst tvey ár.


text:
Víðari útbúgving, møguleikar
Kannið altíð nýggjastu upptøkukrøvini, ið kunnu broytast allatíðina!
Reidar er bæði heilsuhjálpari og heilsurøktari og greiðir frá um at útbúgva seg víðari
Reidar Joensen fór á Heilsuskúla við tí ætlan, at hann vildi arbeiða í sjúkraflutningtænastuni.
Tað hevur hann møguleika til tí at hann hevur heilsurøktaraútbúgving. Reidar hevur tikið víðari útbúgving á Landssjúkrahúsinum. Fyrst tók hann eitt skeið, sum eitur PHTLS. Hetta er ein stytting fyri pre-hospital trauma life support. Les meira her www.cascadetraining.com/offered_classes/prehospital_trauma_life_support_ptls.cfm
½ ár seinni fór Reidar í holt við behandlara-útbúgvingina og var í starvsvenjing á ymsu deildunum á Landssjúkrahúsinum á B8, skurðgongini og á skaðastovuni.
Víðari útbúgving
Vilt tú vita meira um víðari útbúgving, kanst tú fara inn á www.ug.dk
Sum heilsuhjálpari, kanst tú útbúgva teg víðari til heilsurøktara.
Sum heilsurøktari kanst tú fara víðari til m.a. fysioterapeut, ergoterpeut, sosialráðgeva, sjúkararøktarfrøðing ella námsfrøðing í Danmark. Onkrar av útbúgvingunum kunnu krevja serstaka lærugrein og støði, afturat heilsurøktaraútbúgvingini.
Kannað altíð nýggjastu upptøkukrøvini, ið kunnu broytast allatíðina !
Víðari til sjúkrarøktarfrøðing
Munur er á donsku og føroysku sjúkrarøktarfrøðiútbúgvingunum og upptøkukrøvini eru ymisk.
Tí ber enn ikki til at fara beinleiðis víðari í Føroyum við heilsurøktaraútbúgving, eins og í Danmark.
- Føroyska sjúkrarøktarfrøðiútbúgvingin er ½ ár longri enn danska útbúgvingin og krevur fult gymnasialt prógv, fyri at koma inn (Student ella tað vit í mannamunni rópa HF í Føroyum, hægri fyrireikingarbreyt). Føroyska sjúkrarøktarfrøðiútbúgvingin er bachelor of science - Universitetsútbúgving.
- Danska sjúkrasystraútbúgvingin er proffesiónsbachelor - ið fyrigongur á proffesiónsháskúla. Heilsurøktari kann koma inn á útbúgvingina í Danmark, uttan at hava gymnasialt prógv.
Um tú vilt menna tínar førleikar at koma inn á føroysku útbúgvingina:
Í føroysku heilsurøktaraútbúgvingini er støði á føroyskum A og enskum B og eru sostatt á gymnasialum støði. Um tú ikki hevur fult gymnasialt prógv, kunnu írestandi lærugreinar takast sum sjálv/stakgreinalesandi á t.d. Hægri fyrireikingarbreyt.
Kannað altíð eftir á Miðnámskúlum hvat skal til fyri at fáa fult gymnasialt prógv og á Sjúkrarøktarfrøðiskúlanum hvørjar lærugreinar tá eru best at taka.
Víðari til sjúkrarøktarfrøðing
Sára Ellendersen varð útbúgvin heilsuhjálpari og heilsurøktari, áðrenn hon fór á sjúkrarøktarfrøðiskúla. Tað hevur avgjørt sínar fyrimunir at hava bæði útbúgving sum heilsuhjálpari og heilsurøktari, tá ein gongur á sjúkrarøktarfrøðiskúlanum. Allar starvsroyndirnar, sum eg hevði, komu mær til góðar, tá eg skuldi í starvsvenjing sum sjúkrarøktarfrøðingur.
Víðari til fysioterapeut
Fleiri næmingar hava lisið víðari til fysioterapeut í Danmark. Ein teirra er Heini, sum hevur tikið bæði heilsuhjálpara- og heilsurøktaraútbúgving á Heilsuskúlanum. Hann hevur síðani lisið til fysioterapeut. Tað tiltalaði hann at fara á Heilsuskúla, tí hann hevði møguleika fyri at ogna sær royndir at arbeiða við menniskjum. Royndir, sum hava stóran týdning fyri yrkið hansara sum fysioterapeutur.
Heini sigur, at tað er ein fyrimunur at kunna forvinna sær pening, sum ískoytið til útbúgvingarstuðulin, tá ein er heilsurøktari frammanundan. Les meira


text:
Løgmaður og Jonathan P. Le Tocq, Chief Minister of Gurnsey
Føroyar menna samstarvið við Gurnsey
Løgmaður hevur í dag verið á fundi við Jonathan P. Le Tocq, Chief Minister of Gurnsey. Á fundinum viðgjørdu starvsbrøðurnir viðurskifti hjá londunum báðum við ES. Í sama viðfangi umrøddu teir eisini felags møguleikar og avbjóðingar hjá smátjóðum í Evropa.
Føroyar og Gurnsey hava nógv í felag. Báðar smátjóðirnar hava tilknýti til eitt ES-limaland, samstundis sum bæði Føroyar og Gurnsey eru uttanfyri ES. Løgmaður sær møguleikar í einum góðum samskifti við Gurnsey um viðurskiftini við ES hjá londunum báðum.
-Tað kann gagna londunum báðum at hava ein tættan dialog um viðurskiftini við ES, tí vit hava nógv til felags á hesum øki. Tað hevur longu verið eitt tætt samskifti um hesi mál á embætisstigi. Á fundinum í dag avráddu vit eisini at menna samstarvið á politiskum stigi, sigur Kaj Leo Holm Johannesen, løgmaður
Harumframt umrøddu partarnir eisini ríkisrættarligu viðurskiftini hjá londunum báðum. Somuleiðis viðgjørdu løgmaður og Jonathan P. Le Tocq útbúgvingarmál, fiskivinnu, skattaskipan og undirstøðukervið.
Mynd: Løgmaður og Jonathan P. Le Tocq, Chief Minister of Gurnsey


text:
Rektor´s aften
Datt av í svinginum
Perlur: “Rektors aften”, er bara eitt av kritikkpunktunum hjá ríkisgrannskoðanini, ið staðfestir, at Birgir Kruse tiltuskaði sær pening, hann ikki hevði rætt til. Hann verður kravdur at gjalda alt aftur. Grein úr Oyggjatíðindum 2. mars 2005.
Oyggjatíðindi hava fingið innlit í frágreingina hjá Ríkisgrannskoðanini um Nordisk Journalistcenter og Birgir Kruse.
Grannskoðanin sigur, at nøkur viðurskifti í frágreiðingini eru tikin úr, tí tey ikki eru fevnd av almennum innliti, tí tey eru "persónlig".
Stutt sagt, sigur frágreiðingin, at rektarin hevur tiltuskað sær pening og drukkið ov nógv.
Vit fara eisini at royna at fáa fatur í frágreiðingini frá stýrinum til Nordisk Ministerråd, umframt ta internu og kritisku frágreiðingina um drukktúr til Skt. Pætursborg, sum Birgir Kruse eftir øllum at døma hevur roynt at hildið aftur.
Birgir Kruse kemur úr føroysku skipanini og onkursvegna sleppur hann framat í donsku skipanini. Den gik ikke. Danir er komnir longur enn til vina og kenningaveitslur, og grannskoðanin er beinhørð.Tað er einki sum eitur: ” Tað eru vit, tað ger einki”. Teir krevja at bókingar eru “up to date” og at skil eru í viðurskiftunum. Ongar bókingar vóru fyri tíðarskeiðið 10. - 27. september 2004. Hetta skyldaðist at rektarin og hansara varamaður luttóku á somu ferð.
Í slíkum førum eigur onnur forrætningsgongd at vera løgd til rættis frammanundan.
Eisini er galið við pensjónini hjá rektaranum.
Fyrsta frítíðarárið eftir starvssetan er pensiónin grundað á prosentpart av grundlønini.
Her er inngjalding av pensión til rektaran ikki minkað, sum hon eigur. Hetta verður kravt rættað.
Diæt-gjaldingar uttan grund
Rektarin hevdi upprunaliga lagt frítíðina frá19. juli til 13. august 2004.
Ferian var í Føroyum. Við telduposti breyt hann feriuna av tann 9. august 2004, og kunnaði skúlan um, at hann hevði fulla arbeiðsviku frá tíðarskeiðinum 9. - 13. august 2004.
Á skeiðinum “Verden set Ovenfra IV, fekk rektarin diæt og kompen-satión fyri býli, hóast hann búði privat.
Dugir ikki at leggja til rættis
Fíggjarliga loftið er sprongt í samband við ávís prosjekt, og hetta er í høvuðsheitum í fyrireikingar-fasuni trupulleikarnir koma í. T.d. hvussu ein integreraður transportur við flogfari til Íslands ikki bleiv sponsoreraður. Umleið. DKK 16.700 og klutur við DKK 18.500 frá ferðaskrivstovu. Her manglar neyðturvilig uppfylgjan.
Rektors aften
Stakroyndir eru gjørdir við høvuðsskeiðið 2004, tað fevnir um einar 8 vikur.
Her kallast ein útreiðsla Rektors aften, sum er eitt sosialt tiltak í byrjanini av skeiðnum.
Tiltakið var í upprunalíki ætlað at vera á skeiðsdeplinum, men bleiv síðani flutt heim til Birgir Kruse privat. Harvið eru útreiðslurnar vaksnar til eini 100 % til o.u. DKK 9.000. Útreiðsluskjølini vísa, at luttakarar eru, sum einki hava við skeiðið at gera.
Vit rokna við at hetta eru persónar úr “evstavaldinum” í tjóðveldisflokkinum, sum hava verið í veitslu hjá partíkammirátinum.
Harafturat eru útreiðslur í samband við matstovur í Århus, í samband við "Kulturweekend" i Århus.
Maturin er etin uttanfyri skeiðsdepilin og luttakarar eru, sum ikki eru á skeiðinum.
Grannskoðanin metir, at ársroknskapurin fyri Nordisk Journalistcenter bert skal vera tyngdur av útreiðslum, sum stovnurin og hansara virksemi hevur við at gera.
“Vi har derfor anbefalet, at de omtalte omkostninger gennemgåes nøje for identifikation af de andele, der ikke har relation til Nordisk Journalistcenter, og at der sker berigtigelse heraf inden udgangen af regnskabsåret”
Onnur viðurskifti
Manglandi sáttmálar við uttanseturs prosjektleiðarar.
Tvey dømi eru um prosjektleiðarar, sum ikki eru settir við sáttmála. Sostatt manglar grundleggjandi avtalugrundarlagið fyri aktivitetin og útreiðslunum, sum fylgja við.
“Især ved det løbende projekt for Nærområderne, er det vor vurdering, at der skal ske overholdelse af kontraktkravet, idet der er mange delprojekter involveret. Vi har anbefalet, at der snarest bliver oprettet de manglende kontrakter, hvilket Birgir Kruse vil drage omsorg for.”
Alkoholpolitikkur
“I forbindelse med vor gennemgang af enkelte projekter har vi konstateret, et kursusevalu-eringen for kurset "Verden set Ovenfra IV" indeholder en kritik af det generelle daglige alkoholforbrug, herunder for kursusledelsen. I betragtning af Nordisk Journalistcenters status som en fællesnordisk institution med væsentlig berøringsflade til de nordiske nyhedsmedier mv. har vi anbefalet, at der bliver etableret en alkoholpolitik ved projektafvikling for at imødegå eventuel negativ omtale. Birgir Kruse vil i samarbejde med Audhild Solbø tage forholdet op for fremtidige projekter.”
Álvarsamt bakkast fyri journalistikkin
Tá ið vit ímynda okkum at hesin stovnur skal leggja støðið fyri journalistik og avdúka gølur í norrønum samfeløgum, er hetta heilt langt úti.
Hesin skúlin skal uppala tey, sum skulu bera saklig og ófrávíkilig tíðindi til fólk.
Ístaðin var tað við Birgirsa hjálp, í ferð við at útvikla seg til nakað eksotiskt, ein kulinariskan eti og ballingarklubba. Minnir hetta um nakað her heima?
Relateraðir linkar til innihaldið í greinini:
http://journalisten.dk/instillet-til-fyring
http://journalisten.dk/fyret-og-forgyldt


text:
Føroya Tele tendrað 5G
Føroya Tele gongur aftur á odda í føroyska framburðinum, og nú hevur Føroya Tele tendrað framkomnu 5G-tøknina. Farnetið hjá Føroya Tele er tað fyrsta, ið fær framkomnu tøknina í Føroyum.
5G-skipanin hjá Føroya Tele er hósdagin 6. juni 2019 sett í verk, og fyrsta 5G-tólið hevur longu koyrt á netinum. Komandi vikurnar verður nýggja tøknin royndarkoyrd innanhýsis á Føroya Tele, áðrenn kundar hjá Føroya Tele koma á nýggja 5G-farnetið á trimum útvaldum støðum seinni í summar.
– Full ferð hevur verið á verkætlanini líka síðani, at Føroya Tele og Huawei gjørdu avtalu um 5G á heysti 2018. Miðvísa arbeiðið hevur eydnast so mikið væl, at vit longu nú eru til reiðar at tendra 5G á okkara farneti, sigur Hans Jákup Langgaard, stjóri í FT Samskifti.
Hans Jákup Langgaard staðfestir, at tað hevur stóran týdning, at farnetið hjá Føroya Tele er tað fyrsta í Føroyum at fáa nýggju tøknina, og at Huawei metir Føroya Tele á jøvnum føti við stóru, altjóða fyritøkurnar, ið somuleiðis hava sett hol á teirra arbeiði við 5G.
– Vit stremba eftir tindunum og ynskja at vera fremst á øllum økjum, og tí er tað ein greiður fyrimunur fyri okkum tøkniliga, at vit fáa fremstu atgongd til 5G og tey tól, sum stuðla nýggju tøknini. Eftir ætlan fáa kundar hjá Føroya Tele atgongd til 5G á útvaldum støðum seinni í summar, sigur Hans Jákup Langgaard.
5G verður mett at vera grundarlagið undir framtíðar talgilda samfelagnum, og skiftið verður slóðbrótandi. Nógv hægri ferð og enn meiri støðugt og álítandi farnet stendur í væntu við nýggju 5G-tøknini, sum fer at slóða fyri kollveltandi møguleikum í framtíðini og hevur við sær, at alt fleiri tól verða knýtt at internetinum.
– Nú taka vit eitt risafet inn í framtíðina og kunnu sostatt ásanna, at vit varðveita Føroyar á ovastu rók, tá ið talan er um samskiftistøkni, sigur Hans Jákup Langgaard, stjóri í FT Samskifti.


text:
01. Mai 2012
Tilmeldingin verður tann 9. januar kl 18.00 í Svimjihøllini. Svomið verður fyrstu ferð 11. januar. - Børn sum hava svomið áður melda seg til kl. 18.00 - Børn sum ynskja at svimja fyri fyrstu...
01. Mai 2012
Á starvsnevndarfundi 23. januar 2012 var av gjørt at Starvsnevndarlimir – og møguliga Svimjinevndarlimir - fara á rundferð til feløgini. Vitjað verður í Klaksvík 22. februar. Høvuðsendamálið er at koma nærri feløgunum og at fáa meira at vita, um ...
01. Mai 2012
Ægir bjóðar øllum vælkomin til INN kapping í Klaksvík 10.-12. februar. Byrjað verður fríggjakvøldið 11. februar kl. 16.30 við upphiting og kapping kl. 17.30. Hildið verður áfram allan leygardagin og allan sunnudagin. Les alla innbjóðingina her Invitation_INN-stevnan_Klaksvik_2012-02-10.lef...
01. Mai 2012
Oluffa á Høvdanum er venjari hjá rørslusvimjarunum. Oluffa hevur drúgvar royndir í venjarayrkinum og er vælkend í føroyskari svimjing. Í vetur/vár verður svomið mánadagar kl. 19.00 og mikudagar kl.20.00 Rørslusvimjing eru fyri øll, sum hava hug at...


text:
Fyrstu almennu leiguíbúðirnar í Nes kommunu verða skjótt veruleiki, nú skjøtul í dag bleiv settur á arbeiðið at grava út fyri nýggja íbúðarøkinum á Kneysum á Toftum.
Sambært heimasíðuni hjá Nes kommunu er talan um eitt arbeiði, ið hevur verið leingi ávegis. Samskiftið millum kommununa og Bústaðir um at byggja íbúðir í kommununi byrjaði í 2013 og fimm ár seinni bleiv skrivað undir rammuavtalu um bygging av tveimum íbúðareindum við tilsamans 18 íbúðum.
- Íbúðirnar verða bygdar á Kneysum, beint omanfyri havnarlagið á Toftum. Staðsetingin er góð, stuttur vegur er í skúla og gott útsýni er yvir fjørðin. Bygd verða tvey íbúðarhús. Tað eina við átta eins íbúðum á umleið 75 fermetrar og hitt við 10 íbúðum, har tær seks eru umleið 50 fermetrar hvør og hinar fýra eru umleið 75 fermetrar hvør. Allar íbúðirnar hava úthús, dur, baðirúm og køk/stovu. Tær minnu íbúðirnar hava eitt sovikamar, meðan tær størru hava tvey kømur. Allar íbúðirnar hava egna inngongd og terassu ella altan. Góð parkeringsøkir verða gjørd við bygningarnar, skrivar kommunan um nýggju byggiverkætlanina.
Upplýst verður, at tað er Falkon Entreprenørar, ið stendur fyri lendisarbeiðnum, men Bústaðir og Byggivirkið KBH hava undirskrivað partalagsavtalu um byggingina.
Her skal Bústaðir byggja 18 íbúðir
Fyrstu almennu leiguíbúðirnar í Nes kommunu verða skjótt veruleiki, nú skjøtul í dag bleiv settur á arbeiðið at grava út fyri nýggja íbúðarøkinum á Kneysum á Toftum.


text:
Ein møgulig útveiting av uppgávunum hjá Landsverki í sambandi við viðlíkahald av infrakervinum eigur ikki at stjala myndina frá álvarsligu støðuni á økinum. Um ikki fíggjarligar loysnir, ið kunnu minka um eftirsleipið, verða funnar, fer spurningurin skjótt at snúgva seg um vantandi ferðslutrygd, heldur enn um, hvørt tað skal vera almenna ella privata vinnan, ið røkir uppgávuna.
Í nýggjastu ársfrágreiðingini hjá Landsverki peikar stjórin á stovninum á stóra tørvin á viðlíkahaldi av infrakervinum. Ein partur av viðlíkahaldinum er vetrarhaldið, ið sveiggjar rættiliga nógv í útreiðslum, alt eftir hvussu góður ella ringur veturin er.
Eftir áheitan luttók stjórin á Landsverki í sendingini “Radarin” í Kringvarpi Føroya í síðstu viku, har sendingin setti ljós á tepru játtanina til viðlíkahald av infrakervinum, eins og innslag var í tíðindunum um sama evni. Her vísti Ewald Kjølbro á, at tørvur er á eykajáttan til nýggjar maskinur, um kavaruddingin skal vera nøktandi um alt landið komandi vetur.
Útsagnirnar hjá stjóranum á Landsverki eru eftir øllum at døma falnar Føroya Handverksmeistarfelag fyri bróstið, tí felagið staðfestir, at Landsverk ikki hevur tørv á nýggjum maskinum. Hetta tí, at tilber at veita uppgávur út til privatu vinnuna at reka.
Heldur enn at fara inn í ein tvídrátt um, hvør skal loysa viðlíkahaldsuppgávurnar – alment ella privat – eigur spurningurin heldur at snúgva seg um, hvussu viðlíkahaldsuppgávan kann loysast innan verandi fíggjarkarm. Tað er nevniliga ein sannroynd, at eftirsleipið í viðlíkahaldinum veksur ár frá ári, og tí má kjakið snúgva seg um, hvussu hesin trupulleikin verður loystur, heldur enn, hvør skal loysa hann. Størsti trupulleikin er ov lág játtan og ikki, hvør hevur uppgávuna um hendi.
Hinvegin fer Landsverk á ongan hátt at seta seg upp ímóti einum møguligum politiskum vilja at útveita vetrarhaldið. Vinnan kann sjálvandi bjóða seg fram til at røkja uppgávuna, um hon megnar at gera tað fyri ta játtan, sum á hvørjum ári verður sett av til viðlíkahald, ið vetrarhaldið er partur av.
– Undanfarna landsstýri setti so seint sum í fjør eina kanning í verk av virkseminum hjá Landsverki, har eisini vinnan fekk møguleika fyri at gera metingar um, hvørt partar av virkseminum hjá stovninum átti at ligið aðrastaðni. Í hesum sambandi peikaði vinnan á, hvar uppgávurnar eiga at liggja, uttan tó at koma við nøkrum ítøkiligum prógvi fyri, at tær undir givnum fíggjarkørmum kunnu loysast betri og bíligari av tí privata, sigur Ewald Kjølbro, stjóri á Landsverki.
Stóri spurningurin er tó, um tað fer at loysa seg fyri landskassan at útveita vetrarhaldið, eftirsum stórur vandi er fyri, at uppgávan gerst dýrari, uttan at hon harvið verður betri loyst.
Ein fyrimunur við at lata Landsverk røkja vetrarhaldsuppgávuna er, at stovnurin kann nýta bæði starvsfólk og maskinur hinar tíðirnar av árinum til aðrar uppgávur. Harvið eru størstu sannlíkindi fyri, at uppgávan gerst bíligari.
Eitt yvirlit yvir útreiðslurnar av vetrarhaldinum vísir, at tær sveiggja nógv frá ári til árs. Í 2005 vóru útreiðslurnar av vetrarhaldinum slakar 7,0 mió. krónur, meðan tað í 2015 var heilt uppi á 11,6 mió. krónur. Hini árini frá 2006 til 2014 vóru útreiðslurnar ávikavist 6,9 – 7,5 – 8,7 – 10,4 – 11,1 – 8,5 – 9,7 – 9,0 og 7,2 mió. krónur.
Stjórin á Landsverki hevur gjørt greitt, at stovnurin hevur ein bráðfengis tørv á 3,5 mio. kr. fyri yvirhøvur at megna at røkja kavaruddingina komandi vetur.
Í júst útgivnu ársfrágreiðingini hjá Landsverki, vísir stovnurin á, at gjógvin millum prístal og játtan veksur alsamt, tí seinastu 11 árini eru útreiðslurnar av prísvøkstri í sambandi við viðlíkahald av infrakervinum hækkaðar við sløkum 8 mió. krónum, meðan játtanin er lækkað við 10 mió. krónum. Sostatt er gloppið, bara fyri at halda stand í sambandi við prísvøkstur, vaksið við umleið 18 mió. krónum.
Um privata vinnan heldur seg kunna nýta játtanina skynsamari enn Landsverk, so er vinnan sjálvandi vælkomin at bjóða seg fram. Verður harafturímóti talan um eina uppgávu, sum landið skal rinda meira fyri, ja, so snýr málið seg um nakað heilt annað.


text:
Solskjær skal aftur á Camp Nou í fyrsta dystinum í Champions League móti Barcelona – 20 ár eftir at hann skoraði vinnaramálið í Champions League-finaluni móti Bayern München í 1999, skrivar VG.
Báðar kvartfinalurnar verða leiktar tann 9. - ella 10. april og tann 16.- ella 17. april.
Liðið sum vinnur stórdystin, skal dystast móti vinnaranum í dystinum millum Liverpool og Porto í semifinaluni
Í hini kvartfinaluni skal Ajax dystast Juventus, meðan Tottenham skal dystast móti Manchester City.
Um tú veitst okkurt, sum VP ikki veit - skriva so til vp@vp.fo


text:
Avtala um mekling
Trætumekling er ein samráðingarháttur, sum partarnir taka stig til, til tess sjálvi at loysa trætu teirra saman við meklara.
Meklingin er sjálvboðin, og kunnu partarnir eins og meklari tí velja til eina og hvørja tíð at taka seg aftur.
Meklarin er ikki ráðgevi og tekur ikki avgerð í málinum.
Meklarin óheftur av pørtunum ella málinum
Meklarin er neutralur og ópartískur og er ikki knýttur at nøkrum av pørtunum ella hevur áhuga í málinum á ein slíkan hátt, at illgruni av røttum kann vera um, hvørt meklarin er óheftur.
Tagnarskylda
Alt, sum framkemur undir meklingini, verður viðgjørt í trúnaði. Ongin má bera víðari trúnaðarupplýsingar, sum stava frá øðrum enn einum sjálvum, uttan so, at hetta er álagt við lóg. Sama er, um rættarmál ella gerðarrættur seinni verður um evnið.
Tó er tað so, at ein partur kann brúka upplýsingar fingnar undir meklingini sum grundarlag undir áheitan til rættin um krav til mótpartin um framløgu av skjølum samb. rættargangslógini.
Ongin skrivilig frásøgn verður gjørd um tað, sum fer fram undir meklingini.
Mannagongdin
Meklari og partar undirskriva hesa avtalu, og leggur meklari saman við pørtunum gongdina til rættis..
Meklari leiðir meklingina. Partarni møta persónliga, og skal tann sum møtir vegna løgfrøðisligan persón hava heimild til á staðnum at gera avtalu um loysn av trætuni.
Partarnir kunnu møta við advokatum sum hjásitum, um annað ikki er avtalað. Eru ynski um aðrar hjásitar, so skal semja vera um tað.
Meklarin roynir at finna fram hvat trætan snýr seg um, hvørji áhugamálini hjá pørtunum eru og stuðlar pørtunum sjálvum at koma við uppskotum um loysnir.
Meklarin kann hava fundir við partarnar í felag ella í einrúmi, og kann meklarin bert bera víðari til hin tað, sum upplýst er í einrúmi, sum avtala er gjørd um.
Partarnir eru vitandi um, at meklari hevur ikki skyldu at siga sína faktisku og rættarligu hugsan ella meting um styrki og veikleikar í avtaluni, partarnir gera, líkamikið hvussu henda víkir frá tí, ein rættarligur úrskurðir væntandi var komin til.
Meklingin endar við eini avtalu um loysn av trætuni, ella við at partarnir enda meklingina uttan eina avtalu.
Kostnaður
Hvør av pørtunum heftir fyri og rindar helmingin av ómakslønini til meklara og av øðrum útreiðslum, knýttar at meklingini.
Sum trygd fyri gjaldanini rindar partarnir hvør sína helvt av kravdum ávegisgjaldi. Endalig avrokning verður gjørd, tá meklingin er liðug.
Hvør partur rindar annars egnan kostnað, so sum útreiðslur sum viðkomandi hevur átikið sær mótvegis triðjupersónum. Meklari rindar og heftir ikki fyri kostnað til triðjapersónar sum luttaka, ella á annan hátt verða nýttir í meklingini.
tann / – 200


text:
Nýggjasta uppgerðin vísur, at samlaða útlátið av vakstrarhúsgassi, sum annars hevur verið rættiliga støðugt seinastu fimtan árini, vaks munandi í 2017. Í fjør fór útlátið fyri fyrstu ferð upp um 1 mió. tons av CO2 eindum. Útlátið í 2017 var 20 % hægri enn í 2016. Størsti munurin millum árini er, at fiskiskip, serlig tey útlendsku, bunkraðu munandi meira olju í fjør enn í 2016. Um vit ikki telja útlendsku fiskiskipini við, var samlaða økingin á leið 8 %. Tá eru bunkringar hjá føroyskum fiskiskipum uttanlands ikki taldar við.
Av samlaðu økingini í útlátinum upp á 8 % áttu føroysk fiskiskip góð 4 %, ídnaðurin 2,5 %, nýtsla av kølievninum (sterkum vakstrarhúsgassi) knapt 1 % og akfør eisini knapt 1 %.
Myndin niðanfyri vísir, hvussu gongdin hevur verið í útlátinum í ymiskum útlátsbólkum frá 1990 til 2017.
Um tú hevur spurningar ella viðmerkingar er tú vælkomin at ringja til Umhvørvisstovuna, telefon 342400, ella at senda okkum ein teldupost us@us.fo« Aftur
Nýggj heimasíða við føroyakortum
18-06-2019
Nýggjur kortalur
17-06-2019
Avmarkingar í siglingarferð kring R…
27-05-2019
Kopi af Kort av valstøðum í Føroyum
23-05-2019
Verkætlanin at gera Sandoyartunnili…
16-05-2019
SEV ætlar at víðkað upplandið hjá V…
13-05-2019
Føroyakortið vorðið føroyskt
03-05-2019
Biogassverkið fingið umhvørvisgóðke…
24-04-2019
Umhvørvisárinsmeting av biogassverk…
04-04-2019
Nýggj AMAP frágreiðing
02-04-2019


text:
Við olympisku vetrarleikunum í Suðurkorea 9.- 25. februar í 2018 sum høvi, fara vit í hesum tema at kanna viðurskifti á koreansku hálvoynni.
Umframt sjálvt ítróttatiltakið nema vit við kalda kríggið, vinnulív, nútíðar K-popp og sjálvmorð millum ung, og birta upp undir kjak, hvørt altjóða ítróttatiltøk kunnu skapa frið í heiminum.
Vit brúka Landafrøði 3 (2014), Atlas til heim og skúla (2014), heimskortið Heimurin (Nám 2016), Google Maps og Wikipedia á føroyskum, donskum og enskum. Aðrar bøkur um Korea og kalda kríggið eru tøkar í Námi.
Málbólkurin er hádeild í fólkaskúlanum. Lærugreinirnar eru landafrøði, søga og enskt. Evnið kann avmarkast til ein dag.
Tjúgu ár eftir at Korekríggið var av, var Suðurkorea komið fyri seg aftur búskaparliga.
Eins og tey í Japan hava J-pop, hava tey í Korea K-pop sum frámerki fyri rútmiska tónleikamarknaðin.
Svenska Ingrid Johansson var í 1990'unum fleiri ferðir í Føroyum og arbeiddi sum Nordjobbari.
Lílti olympiski vetrarbýurin, Pyeongchang, er 180 km eystan fyri suðurkoreanska høvuðsstaðin, Seoul.
Peyongchang er fjallabýur, har nógv gomul tempul eru. Kendasta er Woljeongsa-templið.
Í 1953 sungu The Louvin Brothers um Koreakríggið í sanginum From Mother's Arms To Korea.


text:
Hóskvøldið 13. oktober verður formansumfar í Føroyahúsinum á Vesturbrúgv.Tað er MFS, Meginfelag Føroyskra Studenta, sum skipar fyri formansumfarinum, har lesandi og allir aðrir útisetar fáa møguleika at kjakast við føroysku floksformenninar.
Talið av lesandi í Keypmannahavn er rættiliga stórt, og fyri at tey skulu hava møguleika at kjakast beinleiðis við floksformenninar, og floksformenninir við tey, hevur MFS gjørt av at bjóða teimum til kjakkvøld í Keypmannahavn tann 13. oktober.
Floksformenninir, ið fara at luttaka á fundinum eru; Jørgen Niclasen, Fólkaflokkurin, Johan Dahl (næstformaður), Sambandsflokkurin, Aksel Johannesen, Javnaðarflokkurin, Kári á Rógvi, Sjálvstýrisflokkurin, Høgni Hoydal, Tjóðveldi, Poul Michelsen, Framsókn og eisini umboð fyri Miðflokkin. Orðstýrari verður Eirikur í Jákupsstovu.
MFS ásannar, at talið av lesandi, ið skráseta seg til val kundi verið væl hægri, og tí fer MFS eisini framyvir at arbeiða við hesum málið. MFS vísir í hesum sambandi á tveir ítøkiligir møguleikar: Annar er, at tey lesandi kunnu skráseta seg gjøgnum umsóknina til Ferðastuðulin, og hin er, at ein heimasíða verður sett á stovn, har tey lesandi beinleiðis kunnu skráseta seg, og eisini kunnu leggja sína lestrarváttan elektroniskt.
Hesar broytingar kunnu tíverri ikki náast til hetta valið, og tí fegnast MFS um, at fimm floksformenn hava tikið sær stundir at møta teimum lesandi í Keypmannahavn, og harvið stimbra áhugan fyri føroyskum viðurskiftum og Føroyum sum heild, so eisini áhugin fyri at skráseta seg til val og velja gerst so stórur sum møguligt.
Hinvegin harmast MFS, at summir flokkar ikki raðfesta tær nærum 1000 atkvøðurnar hjá ungum lesandi í Keypmannahavn, sum í nógvum førum flyta aftur til Føroya við góðum útbúgvingum innanfyri nøkur fá ár.
MFS hevur valt at leggja kjakkvøldið so tíðliga í valstríðnum, so tey lesandi hava góðar stundir at greiða atkvøðu eftir tiltakið, og longu nú hava yvir 100 skrásett seg til tiltakið á Facebook, so Føroyahúsið verður óivað fullsett av lesandi.
Tað ber framvegis til at skráseta seg til val - til og við komandi fríggjadag, og hetta kann gerast við at senda ein teldupost til kommununa ein seinast búði í í Føroyum við umsóknarskjali og lestrarváttan.
Á sjálvum valdegnum skipar MFS fyri valkvøldi, har føroyingar fara at savnast í Føroyahúsinum at fylgja løgtingsvalinum á stórskíggja.
Ynskir tú at frætta nærri, kanst tú venda tær til forkvinnuna í Keypmannahavnarnevndini hjá MFS, Birita í Dali á (+45) 26 42 27 22, ella til skrivstovuna hjá MFS á (+45) 50 90 94 80.


text:
Tá ið barnið er nakrar mánaðir gamalt – upp til eitt ár, byrjar tað at fáa tenn. Summi fáa nógva pínu og eru serliga ring.
Rovan á tannhaldinum roðnar og hovnar, har tonnin kemur fram. Eftir 1-2 døgum sæst eitt lítið petti av tonnini, og síðan kemur hon skjótt undan. Barnið er nervað einar tveir dagar fyri og einar tveir dagar eftir, at tonnin kemur undan. Tann reyða, hovna rovan órógvar barnið. Barnið gníggjar tannhaldið við fingrunum og bítur í sína leiku. Hesa tíðina slevar barnið meira enn vanligt. Mestsum øll børn gerast ørg, sleva og bíta, tá ið tey fáa tenn.
Einstøk børn verða órógvað av leysum lívi, hava ilt við at sova ella fáa ringan matarlyst. Summi børn fáa fepur, sum kann vara 1-2 dagar. Er hitin oman fyri 38,5 hitastig, ella barnið hevur høgan fepur í meira enn 2 dagar, er ikki víat, at talan er um, at barnið fær tenn – tá kann barnið møguliga hava fingið eina ígerð.
Ert tú vísur í, at órógvið hjá barninum stavar frá tonnunum, og um barnið er óróligt og hevur pínu, kanst tú geva barninum paracetamol mikstur ella stikkpillara. Er barnið undir 2 ár, eigur hetta at verða gjørt í samráð við lækna.
Paracetamol lækkar fepurin, og tí verður viðmælt at taka fepurin, áðrenn barnið fær heilivágin.
Eisini ber til at royna við at smyrja ávísar dropar ella gel á tanngarðin. Tað fæst í handkeypi á apotekinum.
Eingin framúr virkin háttur er at taka pínuna, tá ið barn títt fær tenn, men niðanfyri eru góð ráð fyri, hvussu tú kanst doyva pínuna og sissa barnið, tá ið tenninar koma undan.
Er pínan ring, eigur tú at fara til lækna, ið møguliga kann bjóða eitt hvørt doyvandi.
Hugsa um, at barnið kann vera sjúkt.


text:
- Tíðindi, mentan og ítróttur
Løgmaður spurdur eftir vitjan í Mjørkadali
Trivnaðarnevndin og Rættarnevndin hjá løgtinginum hava vitjað Arrestina í Mjørkadali.
Rigmor Dam, næstforkvinna í Trivnaðarnevndini, sigur eftir ta vitjanina, at umstøðurnar eru ikki góðar hjá teimum, sum noyðast at vera har.
Millum annað hava tey einki arbeiði havt í summar. Og umstøður eru ikki at íðka ítrótt.
Rigmor Dam hevur sett Kaj Leo Holm Johannesen, løgmanni, sum umsitur løgmálini í landsstýrinum, nakrar spurningar um umstøðurnar hjá fangum í arrestini í Mjørkadali.
Øll saman
Í Føroyum noyðast fangar við smærri dómum, sum í Danmark høvdu verið í opnum fongsli,at vera í Mjørkadali undir somu treytum sum varðhaldsfongslað og fólk, sum eru dømd fyri álvarslig og vandamikil brotsverk.
Ein onnur stór avbjóðing er, sigur Rigmor Dam, at vit hava einki skipað eftirverndartilboð til tey ungu, sum hava brúk fyri at verða loftað, tá tey verða leyslatin.
Eftirverndartilboð er føroyskt ábyrgdarøki, hóast dómsvald, løgregla og kriminalforsorg eru felagsmál.
Einki fongsul er í Føroyum, bara arrest, tí eru í løtuni seks føroyingar í fongsli í Danmark.
Rigmor Dam vísir samstundis á, at danskir myndugleikar byggja í løtuni fongsul í Grønlandi fyri 300 mió. kr., tí mett verður, at tað er dupult revsing at noyðast av landinum at sita ein dóm.
Sí eisini


text:
Guide to Iceland skrivar her at RIG verður hin størsta nakrantíð, har har tey seinastu árini hava havt einar 600 luttakarar í 19 ymiskum ítróttargreinum. Og tá man svimjingin hava átt ein góðan part – um ikki tað er farið púra í loftið nú – tí Sundsamband Íslands skrivar her at tey vera eini 395 úr 7 londum sum fara at kappast í svimjing.
Hagtølini síggjast eisini her av heimasíðu SSÍ, har vit kunnu lesa at londini eru Grønland (6 íðkarar), Danmark (24 íðkarar), Føroyar (46 íðkarar), Ísland (216 íðkarar), Noregi (66 íðkarar), Svøríki (10 íðkarar) og USA (27 íðkarar).
Tilsamans verða startirnir einir 1999 í tali, har tær 223 kvinnurnar eiga 1109 og teir 172 mennirnir 890.


text:
Vit gera sama arbeiði sum Nóa
-Vit eru í holtur við at kanna noturnar millum bjálkarnar á Johannu, sum vit eftirhyggja hvørt ár. Hevur hon verið í vánaligum veðri, so sæðst tað aftur, tí so er meiri at konfadra enn vanligt-
Tað sigur stjórin á Vágs skipasmiðju, Gudmundur Jacobsen.
-At konfadra er at sláa “verk” inn ímillum bjálkarnar, so hon er tøtt. Síðani verður bika, (tjúkk tjøra), smurd uttaná, sum hjálpir til við at halda tætt og at halda verkinum inni millum bjálkarnar, sigur Gudmundur.
-Hóast Johanna er í góðum standi, so sæðst aldur á henni. Hon er 133 ára gomul og skal tí viðlíkahaldast sum eitt gamalt skip, sigur hann.
Johanna og Thorshavn verða pussaðar upp í Vági til hundrað ára haldið hjá Merkinum í summar og til Føroya Regatta.
Páll Jacobsen, sonur Gudmund, sum er í læru sum skipstimbrari, hjálpir pápanum við at konfadra. Hann er óivað einasti skipstimbraralærlingur í Føroyum í løtuni.
Gudmundur flennir og sigur frá einum ungum drongi, sum var í starvsvenjing á Skipasmiðjuni. Tá teir fóru at konfadra, spurdi drongurin, hvat teir gjørdu?
“Vit konfadra og bika, ja gera sama arbeiðið sum Nóa gjørdi við ørkina á sinni”(1 Mós 6)
“So hava tit ikki ment tykkum nógv síðani tá,” segði drongurin undrandi.
Teimum og sjófólkunum verður ynskt Guds signing og varðveitslu.
Kelda: Føroya Sjómansmissión. Myndir TJ-myndir
Mest lisið í farnu viku
Páll á Reynatúgvu: Marine Harvest hevur frávalgt at reka flakavirkið í Skopun
Vespureiðrið (111) - 17. juni 2019
Metis NÙ beinleiðis á R7 nú klokkan 13.00 til 15.00
Stafettin (9) - Joen Magnus Rasmussen spyr Ruth Vang
Tíðindi klokkan 12
Manning á Sjóborg avhoyrd
Við Sjóvarmálan (5) - 17. juni 2019
"Kom á 2069!" (64) - 14. juni 2019
Metis - Øll sendingin - 18. juni 2019
Ingolf Sólheim Olsen varð loystur úr løgtingssessinum fríggjadagin
Suðuroyartunnilin fer at kosta meira enn 3 mia. krónur
Prát við Jógvan Gregersen, stjóra á Vaðhorn Seafood.
Prát um garðdag hjá kirkjuráðnum og um kórið Effata, sum hevur verið gospel-túr við Norrønu
Pauli Trond Petersen lovar "at tað skal verða heitari um kvøldarnar í Føroyum"
Moralska kumpassin
Prát við Ragnar Danielsen um bók hann skrivar við øðrvísi lokalum søgum
Maersk sett nýtt heimsmet við størstu lastini umborð
R7 kringvarp klokkan 13.00 til 15.00: beinleiðis sending Við Sjóvarmálan
Maskinurnar fluttar til Hvalba
Nýggi minnisvarðin í Svínoy
Garðdagur í barnagarðinum Lítlafløtti
Iran fyrireikar seg til at verða skuldsett fyri álop á tangaskip
Magn í Saltangará nyggja bil vaskimaskinu
Kirkjan skipaði fyri garðdegi
Samband
Postboks 226
FO-600 Saltangará


text:
Sum kunngjørt í september, so var Ægir-stevnan nú 22. og 23. oktober hin fyrsta av fýra útvaldum stevnum, har gjørligt er at klára kravtíð til Oyggjaleikir 2017, um ikki annað er avtalað. Við fyrivarni fyri at onkur er yvirsæddur, so vóru tey fýra sum kláraðu oyggjaleikakravtíð í Klaksvík, umframt Pál Joensen í Aachen.
Her eru úrslitalistar og -fílur frá svimjistevnuni nú í vikuskiftinum, sum Ægir skipaði fyri í Klaksvíkar Svimjihøll. Jana Bjartalíð Thomsen setti nýtt føroyskt juniormet í 200 firvald, og Ægir-gentur settu nýtt føroyskt juniormet í 4×100 blandað.
Ægir-gentur settu í gjár nýtt føroyskt juniormet í 4×100 blandað á stuttgeil, tá ið tær á Ægir-stevnuni í Klaksvíkar Svimjihøll svumu hendan tein uppá tilsamans 4:26.18. Hetta var eisini nóg gott til ruddiliga at vinna hesa kapping, á Ægir-stevnuni. Tær fýra vóru Signhild Joensen (rygg), Ásbjørg Hjelm (bringu), Jana B. Thomsen (firvald) og Barbara Debes (frí).
Eitt annað sett av Ægir-gentum áttu gamla juniormetið á 4:27.59, frá FM/JM 2011. Tá vóru tær Birita Debes (rygg), Turið S. Christiansen (bringu), Óluva Jacobsen (firvald) og Cecilia W. Eysturdal (frí).
Jana Bjartalíð Thomsen úr Ægir setti í gjár stórt nýtt føroyskt juniormet í 200 metra firvaldasvimjing á stuttgeil, tá ið hon á Ægir-stevnuni í Klaksvík svam teinin uppá 2:22:64. Sára R. Nysted (2001), SuSvim átti juniormetið á 2:24.04, frá FM á stuttgeil 2016.
Besta tíð hjá Janu sjálvari var 2:24.61 áðrenn hetta, frá HS-stevnu í september mánaða. Morensa Bjartalíð eigur myndina.
Her er innbjóðing og tilmeldingarfíla til svimjistevnu fyri okkara yngru aldursbólkar 2 og 3, í svimjihøllini í Leirvíkar skúla, leygardagin hin 29. oktober 2016. Tað eru gentur føddar í 2005 til 2008 og dreingir føddir í 2004 til 2007.
Hóskvøldið 13. oktober skipaðu Rúni Gaardbo og Pálin Olsen fyri lívbjargingarroynd á Toftum, sum venjarar hjá svimjifelagnum FLOT og lívbjargingardómarar hjá Svimjisambandi Føroya. 8 fólk fingu nýggj ella dagførd lívbjargingarprógv, umframt at Rúni lat fyrstaliðið royna seg í lívbjarging eisini, sum liður í teirra venjing.
Næstu dagur á Swedish Swim Festival varð avgreiddur nú sunnudagin hin 9. oktober, og gekk tað aftur heilt væl hjá svimjarunum úr Føroyum. Magnus Jákupsson vann gull í 50 rygg, meðan Óli Mortensen vann silvur í 1500 frí.
Fyrsti stevnupartar vórðu í dag fyriskipaðir á Swedish Swim Games 2016 í Upplands Väsby, har millum annað Magnus Jákupsson, Óli Mortensen og Alvi Hjelm skuldi royna seg. Og tað gekk bara heilt væl frá teimum, tí Magnus vann 2 gull og Óli eina bronsu, umframt at Alvi svam seg til eitt 4. pláss.


text:
Risastóri eftirspurningurin eftir el-bilum í Noreg er ein avbjóðing fyri innflytarar og bilasølur í Noreg.
Í 2019 verður meira enn helmingurin av øllum nýggjum seldum bilum í Noreg reinir el-bilar. Tað sigur brúkafelagið Norsk Elbilforening.
Tað sama vænta bilasølurnar kring landið.
Tað gevur Noreg eitt heilt serligt pláss í Evropa. Eingi onnur evropisk lond hava so skjótt fingið so nógvar el-bilar.
Í Føroyum vóru skrásettir 73 býggir el-bilar í fjør svarandi til 2,45 prosent. Í Danmark vóru bara 1600 nýggir el-bilar skrásettir í fjør – tað svarar til einar 16 í Føroyum.
– Tað er fyrstu ferð, at vit koma upp um 50 prosent marknaðarpart fyri nýggjar el-bilar. Tað er nýtt met, sigur samskiftisstjórin Petter Haugneland í Norsk Elbilforening við NRK.
– Í 2018 komu vit upp um 30 prosent. Um helvtin av øllum nýggjum bilum, sum verða seldir í 2019, eru »nullútlátsbilar«, so er tað heilt ótrúligt, sigur hann.
Men nógvar bilasølur siga, at tær fáa trupult við at fylgja eftirspurninginum.
– Trupulleikin er, at verkmiðjurnar ikki megna at framleiða nóg mikið av hvørjum slag, og tað er óvist, hvussu nógvir skulu framleiðast, sigur Morten Sogn, marknaðarstjóri í Gumpens Auto Vest í Kristiansand.
Hann sigur, at í hansara virki ætla tey at selja 24.000 bilar í ár. Harav verða 14.000 reinir el-bilar.
Hann sigur eisini, at júst nú eru 35.000 kundar í Noreg á bíðilista at fáa nýggjan el-bil.
– Onkur má bíða leingi, sigur hann.
/ritzau/


text:
1. Sum vit skilja, var tað ikki lætt at vera kristin í fyrstu tíðini eftir Jesu deyða. Nógv hildu tey kristnu vera uppreistrarfólk ella brotsmenn, sum ikki áttu at liva. Hvussu ber tað til, at menniskju kunnu verða so illa viðfarin, bara tí tey trúgva á okkurt? Er trúgv ikki nakað ósjónligt og óítøkiligt, sum bara finst inni í okkara hjørtum og høvdum? Hvussu kann nakað, sum er ósjónligt og óítøkiligt, vera so vandamikið?
Verður tú brádliga umskapaður til ein vandamiklan persón, tí tú sigur, at tú trýrt á tíni foreldur? Hvat um tú sigur, at tú trýrt á eitt fjall, sum tit sóu, einaferð tit ferðaðust onkrastaðni? Ella um tú trýrt á tínar floksfelagar? Hvat krevst, fyri at trúgv gerst vandamikil fyri onnur menniskju?
2. Nógv menniskju vóru kanska bangin fyri teimum fyrstu kristnu, tí tey ikki vistu, hvat kristindómurin var um. Og tá ið tey ikki vistu hetta, hildu tey kanska, at kristindómurin var ein dapur og vandamikil átrúnaður. Er tað enn soleiðis, at vit gerast bangin, um vit møta onkrum, sum vit ikki skilja? Er tú nakrantíð vorðin bangin, tí tú ikki skilti okkurt? Kanst tú t.d. gerast bangin, um tú ikki skilur:
- eitt roknistykki?
- hvat ein sjónleikari sigur í sjónvarpinum?
- eina bók við lítlum myndum og nógvum, lítlum bókstavum?
- eina bók við stórum myndum og fáum, stórum bókstavum?
- hví ein hundur situr og goyr uttan fyri eini hús?
- hví nøkur menniskju lata eyguni aftur og biðja til Gud?
Ert tú nakrantíð vorðin bangin, tá tú hevði skilt okkurt?
3. Tey fyrstu kristnu vildu heldur líða neyð enn at nokta nakað, sum tey hildu vera rætt og satt. Hví heldur tú, at tað var so umráðandi fyri tey at halda fast við tað, sum tey trúðu á? Er nakað, sum tú hevði hildið fast við, sjálvt um onnur hataðu teg fyri tað? – T.d.:
- søguna um títt lív?
- rættin til at fara í skúla hvønn dag?
- lutir, sum tú eigur?
- kærleikan til tíni foreldur?
- tað, at gleða seg til okkurt?
Kanst tú hugsa um nakað, sum er meira umráðandi fyri eitt menniskja enn lívið? Kanst tú skilja, hví summi menniskju vilja doyggja fyri einari sak? Kundi tú gjørt tað?
4. Lucia helt, at tað var meira umráðandi at hjálpa øðrum enn at liva væl. Hví heldur tú, at hon helt tað? Ber til at vera lukkulig, tá at onnur menniskju líða neyð? Er tað kanska betri ikki at vita um, at onnur líða neyð? Er tað rætt, at tað sum “eygað ikki sær, hevur hjartað ikki ilt av”? Ella hava vit skyldu at taka atlit til nøkur evni? Til dømis um tað eru onnur menniskju í verðini, sum líða neyð?
5. Maðurin, sum Lucia skuldi giftast við, bleiv ógvuliga keddur, tá ið hann fekk at vita, at teirra brúdleyp varð avlýst. Tí gjørdi hann nakað, sum hann visti fór at verða vandamikið fyri Luciu, nevniliga at siga fyri hermonnunum, at hon var kristin. Men hví varð hann so keddur? Halda tit, at hann veruliga elskaði Luciu? Er tað í lagi at særa tey, sum tú elskar?


text:
Hugnaløtan (47) - Gestur: Svenning av Lofti
Beinleiðis sending saman við gesti. Hesaferð við Svenning av Lofti í R7 studio í Havn.
Hugnaløtan er hvønn fríggjadag klokkan 13:00, endursent leygardag klokkan 10:00.
Helgi Abrahamsen leggur til rættis.
Trýst á pílin omanfyri fyri at hoyra sendingina.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Páll á Reynatúgvu: Marine Harvest hevur frávalgt at reka flakavirkið í Skopun
BEINT NÙ À R7 radio: COUNTRY TÌMIN
Metis NÙ beinleiðis á R7 nú klokkan 13.00 til 15.00
Vespureiðrið (111) - 17. juni 2019
Stafettin (9) - Joen Magnus Rasmussen spyr Ruth Vang
Tíðindi klokkan 12
Manning á Sjóborg avhoyrd
"Kom á 2069!" (64) - 14. juni 2019
Hav Atlantic hevur spart nógva olju við eini nýggjari skipan
Við Sjóvarmálan (5) - 17. juni 2019
Prát: Virgar Dalsgaard um Merkið og Emil Joensen
Suðuroyartunnilin fer at kosta meira enn 3 mia. krónur
Ingolf Sólheim Olsen varð loystur úr løgtingssessinum fríggjadagin
Countrytímin - Sending um Country & Blues festivalin 2019
Gerhard Lognberg: Stórreiðarin í Klaksvík fór við fiskinum
Pauli Trond Petersen lovar "at tað skal verða heitari um kvøldarnar í Føroyum"
Prát: Elsebeth Mercedis Gunnleygsdóttur, Jógvan Skorheim og Óluva Klettskarð um politikk í Norðoyggjum
Moralska kumpassin
Maersk sett nýtt heimsmet við størstu lastini umborð
Metis - Øll sendingin - 18. juni 2019
Prát: Svein Rógvi Ljósstein Nielsen um at rudda plast
R7 kringvarp klokkan 13.00 til 15.00: beinleiðis sending Við Sjóvarmálan
Semir Hadzibulic er aftur bláur
Nýggi minnisvarðin í Svínoy
Samband
Postboks 226
FO-600 Saltangará


text:
Uppsjóvarskipið Borgarin kom á Kollafjørð leygardagin, har teir skuldu landa.
Borgarin hevur verið á makrelveiðu í ES sjógvi, og fiskiskapurin hevur verið góður.
Upplýst verður at teir hava umleið 1600 tons av góðum makreli, sum verður landaður til Faroe Pelagic.
Tá ið Borgarin kom á Kollafjørð, landaði Norðingur. Borgarin slapp tí ikki framat fyrr enn í dag at landa sína last.
Uppsjóvarskipið Tummas T liggur eisini í Kollafirði. Teir hava júst landa umleið 1000 tons av makreli til Varðan Pelagic á Tvøroyri.


text:
-
CruiseAider: Ein sera ßhugaverd heimasÝa fyri frÝtÝarsiglarar viv. veur, vind og siglingarlei.
- BELGINGUR Sera gˇ og einkult heimasÝa vi veri, vindi og hita. Vel F°royar ovalaga til vinstru.
-
Yr Eisini ein sera gˇ heimasÝa frß Nori, sum greiir frß um veur og vind.
-
Theyr Ein sera gˇ veurheimasÝa frß ═slandi.
- WindyTy Ein sera gˇ veursÝa vÝsir Ý myndum tÝma fyri tÝma
- Passage Wether Ein sera gˇ veurheimasÝa
-
-
AIS in Faroese waters Hetta linki er til Vikmar Tˇrshavn.
-
AIS in Danish waters Her kanst t˙ sÝggja skip Ý donskum hav°ki, sum hava AIS skipanina.
- Bracknell (Trřst her)
- DMI
- Browns current/tide charts for the Faroe Islands


text:
Løgtingsval verður um
eina góða viku, og onkur er aftur farin at spæla hasa gomlu,
skøvaðu plátuna, um at í Føroyum skulu føroyingar ráða. Men
hvør ræður í Føroyum?
Áðrenn vit fingu
heimastýrislógina, høvdu vit einki landsstýri og fólkatingið
samtykti allar okkara lógir. Tá kundu vit sagt, at danir høvdu
stórt vald í Føroyum. Men síðani 1948, hava vit sjálvi stýrt
okkara dagligu viðurskiftum.
Tað er løgtingið sum
ásetur, hvussu nógv føroyingar skulu rinda í skatti.
Skattakrónurnar enda allar í okkara egna landskassa. Har fer ikki
ein króna til Danmarkar. Tað er eisini løgtingið sum avger, hvat
pengarnir verða brúktir til. Vit stýra okkara fiskivinnu og vit
gera eisini fiskiveiðusáttmálar við onnur lond, hóast málsøkið
ikki er yvirtikið. Vit hava fyri stuttari tíð síðani reist
sakarmál móti ES (íroknað Danmark), um makrelmálið. Eisini tað
bar til, hóast málsøkið formliga liggur hjá dønum.
Vit hava í Føroyum alt
tað sjálvstýri, sum vit hava brúk fyri, og um meirilutin av
føroyingum velur at loysa úr ríkisfelagsskapinum, so verður tað
eisini gjørt. Vónandi hendir tað ikki, tí vit hava sera nógvar
fyrimunir av at vera í ríkisfelagsskapinum.
Fyri mær er eingin ivi
um, at í Føroyum ráða føroyingar. Ríkisfelagsskapurin tekur
ikki valdið frá okkum, men hann gevur okkum bara enn fleiri
møguleikar.
Helgi
Abrahamsen